title: Fenomenografia

text: Ensimmäistä kertaa sanaa fenomenografia on käyttänyt Ulrich Sonneman vuonna 1954 kirjassaan" Existence and Therapy", mutta tällä ei ole mitään tekemistä empiirisen fenomenografisen tutkimusotteen kanssa. Mahdollisesti Sonnemanin kirja on vaikuttanut Ference Martoniin tämän valitessa nimeä tutkimusotteelle.


title: Fenomenografia

text: Fenomenografisen tutkimussuuntauksen voidaan nähdä syntyneen ruotsalaisen kasvatus-psykologin ja tutkijan, Ference Martonin, ja hänen kollegoidensa tutkimusten myötä. Termi ”fenomenografia” ilmestyi julkiseen tieteelliseen keskusteluun varsinaisesti vuonna 1981, Martonin julkaiseman ”Phenomenography - describing conceptions of the world around us” -teoksen myötä, mutta ensimmäiset fenomenografiset tutkimukset tehtiin jo 1970-luvulla Göteborgin yliopistossa. Näissä tutkimuksissa Marton tutki eri tieteenalojen tiedonmuodostusta ja yliopisto-opiskelijoiden käsityksiä oppimisesta.


title: Fenomenografia

text: Koska fenomenografia kehittyi aluksi vastaamaan pragmaattisiin oppimisen ja opettamisen kysymyksiin, ei fenomenografian tieteenfilosofisia reunaehtoja aluksi määritelty kovinkaan tarkasti. Tutkimus painottui siis aluksi empiiriseen tutkimukseen, joka pohti reaalimaailman ongelmia, teoreettisen pohdinnan ja tutkimuksen jäädessä vähemmälle. Fenomenografian ontologisia ja epistemologisia perusteita onkin määritelty vasta myöhemmin kritiikin ja muista tutkimussuuntauksista erottautumisen myötä. Varsinkin fenomenologian ja fenomenografian väliseen suhteeseen liittyvä keskustelu on vauhdittanut tieteenfilosofisten lähtökohtien muodostumista.


title: Fenomenografia

text: Fenomenografista tutkimusstrategiaa on sovellettu lähinnä eurooppalaisessa laadullisessa tutkimuksessa pohjoismaissa, Iso-Britanniassa ja Australiassa. Pohjois-Amerikassa fenomenografia on melko tuntematon tutkimussuuntaus. Esimerkiksi Denzinin ja Lincolnin laadullisen tutkimuksen käsikirjassa ei ole huomioitu fenomenografiaa ollenkaan. Syntyessään fenomenografinen tutkimus keskittyi erilaisiin oppimiskäsityksiin, sittemmin on keskitytty erilaisiin kasvatuksen ja koulutuksen ilmiöihin ja viime vuosina on tutkittu erityisesti oppimisen ja tietoisuuden perusteita. Fenomenografia on myös levinnyt kasvatustieteestä muille ihmistieteiden aloille. Esimerkiksi Jan Theman on soveltanut fenomenografista otetta politiikan tutkimuksessa. Muun muassa Ruth Dunkin on soveltanut fenomenografista otetta taloustieteessä. Myös kirjastotieteessä on käytetty fenomenografista tutkimusotetta.


title: Fenomenografia

text: Fenomenografista tutkimusotetta on käytetty ahkerasti suomalaisessa kasvatustieteellisessä tutkimuksessa. Fenomenografiaa on käytetty Suomessa myös yhteiskuntapoliittisessa tutkimuksessa, taidekasvatuksen tutkimuksessa sekä hoitotieteessä.


title: Fenomenografia

text: Fenomenografisella tutkimussuuntauksella ei ole omaa laadullisen aineiston keräysmetodia. Aineistoa voidaan siis kerätä fenomenografiseen analyysiin periaatteessa kaikilla erilaisilla laadulliselle tutkimukselle tyypillisillä tavoilla (esim. kirjoitelmat, dokumentit, kyselyt, havainnoinnit, piirrokset), mutta yleisin aineistonkeruutapa on haastattelut.


title: Fenomenografia

text: Fenomenografisessa analyysissa on omaksuttu Grounded-teoriasta tuttu aineistolähtöisyys, joka tarkoittaa sitä, että tulkinnat tehdään aineiston pohjalta. Fenomenografiaa käyttävän tutkijan tulee kuitenkin olla teoreettisesti perehtynyt tutkittavaan asiaan, sillä se suuntaa aineiston hankintaa. Aiempi tutkimus ei kuitenkaan määrittele esimerkiksi fenomenografiassa muodostettavia kategorioita, vaan kategoriat nousevat aineistosta käsin. Näin fenomenografia eroaa esimerkiksi sisällönanalyysista, jossa teoria on tutkimuksen lähtökohta.


title: Fenomenografia

text: Aineistolähtöisyys merkitsee myös sitä, että kaikki mahdolliset ristiriitaisuudet otetaan huomioon. Tätä voidaan pitää fenomenografian vahvuutena: se ottaa parhaimmillaan yksittäisenkin poikkeavan käsityksen huomioon, eikä häivytä sitä enemmistökäsitysten alle. Tällainen avoin aineistonkäsittelytapa synnyttää uutta tietoa.


title: Fenomenografia

text: Fenomenografinen aineiston analyysi voidaan jakaa viiteen eri vaiheeseen:


title: Fenomenografia

text:
1. Empiirisen aineiston lukeminen -
Kirjalliseen muotoon saatettu empiirinen aineisto luetaan useaan kertaan läpi kokonaiskuvan muodostamiseksi. Mikäli aineisto on myös äänitetyssä muodossa, voi olla hyödyllistä myös kuunnella aineisto kokonaisuutena.


title: Fenomenografia

text:
2. Analyysin kohteena olevien ilmausten etsiminen ja tulkinta -
Etsitään aineistosta tutkimuskysymysten kannalta relevantteja ilmauksia ja käsityksiä. Nämä voivat olla yksittäisiä sanoja, lauseita tai ajatuskokonaisuuksia. Kunkin ilmauksen kohdalla myös mietitään mikä on sen tarkoitus ja muodostetaan tämän pohjalta merkityksiä eli ”merkitysyksikköjä”. Merkitysten muodostaminen ilmauksista tapahtuu intersubjektiivisesti, eli sekä tutkittavan henkilön ilmauksen että tutkijan tulkinnan pohjalta. Tutkija ikään kuin rekonstruoi ilmauksen tekijän intention oman asiantuntemuksensa ja tutkimusta koskevan taustatiedon ja kontekstin pohjalta.


title: Fenomenografia

text:
3. Merkityssisältöjen vertailu toisiinsa -
Löydettyjä merkitysyksikköjä lajitellaan ja ryhmitellään laajemmiksi merkityskategorioiksi, jotka selittävät ja kuvaavat käsitysten erilaisuutta. Yksittäinen merkityskategoria voi muodostua jopa vain yhdestä merkitysyksiköstä, sillä fenomenografiassa ollaan kiinnostuneita käsitysten laadullisista eroista – ei niinkään määrällisistä eroista.


title: Fenomenografia

text:
4. Merkityskategorioiden kuvaaminen abstraktimmalla tasolla -
Merkityskategorioista muodostetaan teoreettiseen tietoon yhdistettyinä laajempia, ylemmän tason kuvauskategorioita, jotka muodostavat lopulta tutkijan oma teorian tutkittavaan aiheeseen liittyen.


title: Fenomenografia

text:
5. Kuvauskategoriajärjestelmän muodostaminen -
Lopuksi merkityskategoriat kuvataan kuvauskategoriajärjestelmänä (”tulosavaruus”), jossa on nähtävissä tutkimustulokset tiivistetyssä muodossa.


title: Fenomenografia

text: Ontologisesti fenomenografia sijaitsee realismin ja konstruktivismin välimaastossa. Fenomenografian realistinen näkökulma näkyy siinä, että ihmisen ulkopuolella ajatellaan olevan ihmisestä riippumaton todellisuus, jota voidaan lähestyä tieteen keinoin. Tätä todellisuutta ei tosin kyetä löytämään sellaisenaan (ensimmäisen asteen näkökulma), vaan se näyttäytyy meille aina suhteessa maailmaan (toisen asteen näkökulma).


title: Fenomenografia

text: Fenomenografian realistinen vivahde näkyy myös Martonin ajatuksessa kustakin ilmiöstä muodostettavien käsitysten rajallisesta määrästä. Huuskon ja Paloniemen mukaan ”rajatulla määrällä” tarkoitetaan fenomenografiassa ajatusta siitä, ”että tietyssä yhteisössä tai kulttuurissa on tiettynä ajankohtana voimassa rajallinen määrä erilaisia tapoja käsittää jokin ilmiö.” Ihmisen tuolla puolen olevassa todellisuudessa on siis kaikki se ”materiaali”, josta ihmiset voivat muodostaa käsityksiä ja näitä käsityksiä voi muodostua vain tietty määrä, koska materiaalia ei voi tarkastella ”kukin omalla tavallaan” (relativismi).


title: Fenomenografia

text: Fenomenografian ontologia on jossain määrin jännitteinen, sillä fenomenografian ontologisen skaalan toisessa päässä oleva konstruktivismi taas päinvastoin ajattelee, että ihmiset itse konstruoivat henkilökohtaiset ja sosiaaliset todellisuutensa. Toisaalta varsinkin kriittiset konstruktivistit ovat myöntäneet ihmisestä ulkopuolella olevan todellisuuden olemassaolon. Keskeistä on, ettei tästä todellisuudesta voida tehdä suoria päätelmiä, vaan kaikki tapahtuu tulkiten ja käsityksiä konstruoiden (toisen asteen näkökulma).


title: Fenomenografia

text: Fenomenografiaa on kritisoitu siitä, että ihmisillä on aidosti erilaisia käsityksiä asioista ja joskus nämä käsitykset ovat myös virheellisiä ja epätotuudenmukaisia. Kysymys palautuu kuitenkin tutkijan kompetenssiin arvioida käsitysten merkityksiä ja niiden relevanssia suhteessa tutkimusongelmiin. On myös hyvä huomioida, että fenomenografian totuuskäsitys on monistinen, ei dualistinen, jolloin tiukkaa erottelua itse ilmiön ja yksilön siitä muodostetun käsityksen välille ei tehdä. Ilmiöt ja ongelmat ovat olemassa ihmisen mielessä ja ajattelussa, eivät niistä irrallaan. Fenomenografiassa korostetaan sitä, etteivät maailma ja yksilö ole toisistaan erillään olevia substansseja. Molemmat kuuluvat samaan yhteen maailmaan, ”joka on samanaikaisesti sekä todellinen että koettu” Fenomenografisen tutkimuksen ensisijaisena tavoitteena ei ole tehdä väitteitä todellisuudesta, vaan kuvata ihmisten arkitodellisuudessa muodostuneita käsityksiä todellisuudesta. Tämä non-dualistinen käsitys maailmasta on myös yksi perustelu käsityksen tutkimisen mielekkyydelle.


title: John Ryselin

text: Johan (John) Wilhelm Ryselin (3. toukokuuta 1902 Tampere – 9. lokakuuta 1982 Helsinki) oli suomalainen teollisuuden parissa toiminut yli-insinööri. Hän oli Outokumpu Oy:n kuparisulaton isännöitsijä 1940–1961 ja yhtiön metallurginen johtaja vuodesta 1961. Hän kehitti Petri Brykin kanssa kuparin liekkisulatusmenetelmän.


title: John Ryselin

text: Hän sai Suomen Kulttuurirahaston suurpalkinnon yhdessä vuorineuvos Eero Mäkisen ja metallurgi Brykin kanssa vuonna 1954.


title: Kerttu Oksanen

text: Kerttu Matilda Oksanen ( s. 12. tammikuuta 1902 Hankasalmi) oli suomalainen runoilija.


title: Olavi Rytkölä

text: Veikko Olavi Rytkölä (4. huhtikuuta 1914 Viipuri – 26. toukokuuta 2001 Helsinki) oli suomalainen juristi. Hän oli Yhteiskunnallisen korkeakoulun kunnallispolitiikan professori 1953–1962 ja Turun yliopiston hallinto- ja finanssioikeuden professori vuodesta 1962 vuoteen 1981.


title: Niittoyökkönen

text: Niittoyökkönen ("Euclidia glyphica") on alkukesän erittäin yleinen pienehkö yökköslaji. Yökkösille melko poikkeuksellisesti se on aktiivinen päiväaikaan.


title: Niittoyökkönen

text: Yökkönen, jonka olemus tuo helposti mieleen mittariperhoset. Etusiivet ovat harmaanruskeat. Niiden poikki kulkee kaksi ohutta valkoista poikkiviirua, jotka ovat siiven keskiosan puolelta paksulti suklaanruskealla varjostuneet. Lisäksi siiven kärkiosassa, etureunassa on selvä suklaanruskea täplä. Takasiivet ovat kirkkaan keltaiset, tyviosastaan ja ulkoreunasta ruskeat ja niissä on mustanharmaa poikkiraita. Pää ja keskiruumis ovat ruskeat, takaruumis lähinnä harmaa. Perhosen lepoasento heinikossa on hyvin tyypillisen kolmiomainen pää ylöspäin. Siipien kärkiväli on 27–30 mm.


title: Niittoyökkönen

text: Levinneisyysalue ulottuu läntisimmästä Euroopasta Mongoliaan saakka Suomessa niittoyökköstä tavataan koko maassa pohjoisinta Lappia lukuun ottamatta. Lentoaika alkaa toukokuun puolivälissä ja jatkuu aina heinäkuulle saakka. Lennon huippukausi on kesäkuussa.


title: Niittoyökkönen

text: Erittäin yleinen ja runsaslukuinen perhoslaji, jota tavataan niityillä, pelloilla ja tienpientareilla. Perhoset lentävät päivällä auringonpaisteessa lyhyitä matkoja kerrallaan ja laskeutuvat heinille heti auringon mennessä pilveen. Ne myös lähtevät häiriöstä helposti lentoon. Toukka koteloituu ohuen kotelokopan sisään maahan ja kotelo talvehtii.


title: Niittoyökkönen

text: Toukka elää erityisesti apiloilla ("Trifolium"), mutta myös muilla hernekasveilla ja orvokeilla ("Viola").


title: Mikko Taipale (suomentaja)

text: Armas Kunto Mikko Taipale (s. 20. syyskuuta 1899 Helsinki) oli suomalainen kirjallisuuden suomentaja.


title: Mikko Taipale (suomentaja)

text: Taipale tuomittiin vuonna 1964 Helsingin hovioikeudessa 11 kuukauden vankeuteen petoksesta, sillä hän oli huijannut neljältä eri henkilöltä yhteensä 140 markkaa teeskennellen olevansa rahapulassa. Hänet oli aiemmin samana vuonna tuomittu Helsingin ja Turun raastuvanoikeuksissa yhteensä 13 kuukauden vankeuteen kahden kirjoituskoneen ja yhden transistoriradion kavaltamisesta sekä 2 kuukauden vankeuteen hotellipetoksesta.


title: Mikko Taipale (suomentaja)

text:
Nimellä "A. K. M. Taipale":
Nimellä "Mikko Taipale":


title: Mikko Taipale (suomentaja)

text:
Nimellä "Mikko Taipale":
Nimellä "A. K. M. Taipale":


title: Dietyyliaminorikkitrifluoridi

text: Dietyyliaminorikkitrifluoridi eli DAST (CHFNS) on orgaaninen yhdiste. Yhdistettä käytetään pääasiallisesti orgaanisessa synteesissä fluoraavana reagnessina. Dietyyliaminorikkitrifluoridi on väritöntä tai kellertävää nestettä.


title: Dietyyliaminorikkitrifluoridi

text: Dietyyliaminorikkitrifluoridin kehittivät DuPontin tutkijat 1970-luvun puolivälissä. Yhdistettä valmistetaan dietyyliaminotrimetyylisilaanin ja rikkitetrafluoridin välisellä reaktiolla.


title: Dietyyliaminorikkitrifluoridi

text: Dietyyliaminorikkifluoridia käytetään fluoraavana reagenssina. Se reagoi huoneenlämpötilassa alkoholien kanssa muodostaen alkyylifluorideja. Tätä reaktiota käytetään hyväksi valmistettaessa fluorisokereita. Fluorisokereita voidaan valmistaa dietyyliaminorikkitrifluoridin avulla fenyylitiosokereista. Reaktiossa voidaan käyttää myös dietyyliaminorikkitrifluoridin ja N-bromisukkinimidin seosta. Yhdiste reagoi myös aldehydien ja ketonien kanssa muodostaen difluorideja. Aldehydit reagoivat huoneenlämpötilassa, mutta ketonit vaativat lämmitystä. Dietyyliaminorikkitrifluoridi reagoi myös karboksyylihappojen kanssa, jolloin tuotteina muodostuu happofluorideja eli asyylifluorideja.


title: Tvøroyri (kunta)

text: Tvøroyri on kunta Färsaarilla. Se on väkiluvultaan Färsaarten suurin kunta ja Suðuroyn saaren suurin kunta. Tvøroyrin asukasluku on 1 770, joista suurin osa asuu keskustaajamassa Tvøroyrissa.


title: Tvøroyri (kunta)

text: Kunnan alueella sijaitseva Krambatangin satama on yhdysreitti Suðuroyn ja pääsaaren Streymoyn välillä.


title: Tvøroyri (kunta)

text: Tvøroyri, Froðba, Trongisvágur, Øravík


title: Räihä

text: Räihä viittaa esimerkiksi seuraaviin:


title: Carl-Eric Räihä

text: Carl-Eric Emil Räihä (16. huhtikuuta 1904 Huittinen – 14. toukokuuta 1982 Helsinki) oli suomalainen lääkäri ja Helsingin yliopiston lastentautiopin ruotsinkielinen professori 1950–1971.


title: Carl-Eric Räihä

text: Räihän vanhemmat olivat lääketieteen lisensiaatti Karl Richard Räihä ja Magda Hélène von Haartman ja puoliso vuodesta 1930 Gerda Elisabeth Mortensen. Myös heidän pojastaan Niels Räihästä tuli lääkäri ja professori. Carl-Eric Räihä pääsi ylioppilaaksi Tampereen suomalaisesta yhteiskoulusta 1921 ja valmistui lääketieteen lisensiaatiksi 1930. Lääketieteen ja kirurgian tohtoriksi hän väitteli samana vuonna, lastentautien erikoislääkärin pätevyyden hän sai 1934. Ennen professuuriaan Räihä työskenteli sekä Helsingin yliopiston että useiden eri Helsingin alueen sairaaloiden palveluksessa. Räihä julkaisi tutkimuksia fysiologian ja pediatriikan alalta. Hänen ansioihinsa kuuluu äidin sydämen koon ja lapsen syntymäpainon välisen yhteyden osoittaminen. Räihä kuului Arvo Ylpön keskostutkimuskoulukuntaan. Hän toimi II lastenklinikan ylilääkärinä ja Lastentautien tutkimussäätiön perustamisessa hän oli aloitteentekijä. Räihä sai Arvo Ylppö -mitalin vuonna 1962.


title: Brian Elliott

text:
Brian Elliott (s. 9. huhtikuuta 1985 Newmarket, Ontario) on kanadalainen jääkiekkoilija, pelipaikaltaan maalivahti. Hän edustaa tällä hetkellä NHL-liigassa pelaavaa Philadelphia Flyersia. Lisäksi Elliot on pääsarjaurallaan pelannut hänet varanneessa Ottawa Senatorsissa, Colorado Avalanchessa, St. Louis Bluesissa ja Calgary Flamesissa.
Aiemmin urallaan pääasiassa varamaalivahtina pelannut Elliott voitti läpimurtokaudellaan 2011–2012 vähiten maaleja päästäneen joukkueen maalivahdeille jaettavan William M. Jennings Trophyn, yhdessä joukkueen toisen maalivahdin Jaroslav Halákin kanssa.


title: Sulo Räikkönen

text: Sulo Eugen Räikkönen (1. heinäkuuta 1896 Lempaala, Inkeri – 26. lokakuuta 1955 Helsinki) oli suomalainen oopperalaulaja, baritoni. Hän oli kiinnitetty Suomalaisessa oopperassa 1923–1939. Hän toimi sen talouspäällikkönä 1943–1952 ja pääjohtajana vuodesta 1953.


title: Sulo Räikkönen

text: Sulo Räikkösen isä oli Pietarin Pyhän Marian kirkon kanttori Pekka Bernhard Räikkönen. Hänen veljiään olivat musiikkipedagogi Arvo Räikkönen ja äärioikeistolainen poliitikko Erkki Räikkönen.


title: Viitayökkönen

text: Viitayökkönen ("Colobochyla salicalis") on pienehkö, erittäin helposti tunnistettava perhoslaji.


title: Viitayökkönen

text: Varsin poikkeuksellisen näköinen, pienehkö ja hentorakenteinen yökkönen. Etusiipien pohjaväri on siniharmaa ja sen siiven poikki kulkee vinottain kolme selkeää ruskeaa viirua. Kunkin viirun molemmila puolilla on nähtävissä hieman kellertävää väriä. Uloin viiruista päättyy siiven kärkeen. Takasiivet ovat tasaisen ruskeat ja niitä reunusta ohut ja katkonainen tumma viiru. Siipiväli 23–29 mm.


title: Viitayökkönen

text: Viitayökkösen levinneisyys yltää Euroopasta Lähi-Itään, Siperiaan ja Japaniin saakka. Laji on Suomessa verraten tuore tulokas, sillä se tavattiin ensimmäisen kerran vasta vuonna 1908. Nykyisin laji on melko yleinen Etelä- ja Keski-Suomessa. Lisäksi se on 2000-luvun aikana levinnyt pohoisemmaksi ja havaintoja on jo Kajaanin korkeudelta. Lento alkaa kesäkuun alussa ja jatkuu heinäkuun puoliväliin saakka.


title: Viitayökkönen

text: Perhoset elävät kosteilla niityillä, pensaikoissa, lehti- ja sekametsissä, puistoissa ja putarhoissa. Perhoset ovat aktiivisia öisin ja tulevat sekä valolle että syötille. Ne myös lähtevät häirittyinä helposti lentoon päivälläkin. Toukka elää yhteenkehrääminsä lehtien välissä. Kotelo talvehtii.


title: Viitayökkönen

text: Toukka elää pajuilla ("Salix")


title: Räisänen

text: Räisänen on itäsuomalainen sukunimi, joka on ilmeisesti muodostunut sukunimestä Räsänen siten, että s:n liudentuminen on kirjattu i:ksi s:n edellä.


title: Travkovo

text: Travkovo () on maalaiskunta ja sen keskustaajama Novgorodin alueen Borovitšin piirissä Venäjällä. Se sijaitsee Borovitšin lounaispuolella 15 kilometrin päässä kaupungista. Taajamassa on reilut 300 ja kunnassa noin 1 150 asukasta (vuonna 2011).


title: Travkovo

text: Travkovon kunnan pinta-ala on 220,5 neliökilometriä. Se rajoittuu pohjoisessa Borovitšin piirin Sušilovon sekä idässä ja kaakossa Železkovon kuntiin ja muissa ilmansuunnissa Okulovkan piiriin. Pinta-alasta 65,9 % on metsää ja 31,4 % maatalousmaata. Kunnan alueella virtavat Mstan sivujoet Šegrinka, Kruppa, Sivelba ja Kamenka. Suurin järvi on Kamenskoje. Seudulla sijaitsee Abrosimovski borin luonnonmuistomerkki.


title: Travkovo

text: Keskustaajaman lisäksi kuntaan kuuluu samanniminen rautatieasema, Moltšanovkan, Nikitinon ja Želomljan asutukset sekä 28 kylää: Abrosimovka, Bolšoje Fofankovo, Denesino, Gogoliny, Goruška, Jerjuhino, Kamennoje, Klementjevo, Kotelnikovo, Kozlovo, Lazarevo, Maloje Fofankovo, Mnjovo, Nikitino, Novinka, Perhovo, Petrovskoje, Ploskovo, Sutoko-Rjadok, Sytšovo, Talitsy, Travkovo, Ukrojevo, Ušakovo, Veresimovka, Zabolotje, Zagorje ja Žavoronkovo. Travkovon lisäksi toinen suurempi asutuskeskus on vajaan 300 asukkaan Želomlja. Kahdessa kylässä ei ole lainkaan vakituista asutusta.


title: Travkovo

text: Travkovon kautta kulkee Borovitšin ja Uglovkan välinen rautatie ja maantie. Taajamasta on paikallisjuna- ja linja-autoyhteydet molemmille paikkakunnille. Seudun pääelinkeinot ovat maatalous ja puunjalostus. Kunnan alueella toimii kaksi karjanhoitoon erikoistunutta maatalousyritystä, kymmenkunta yksityistä maatilaa sekä pieni puunjalostuslaitos. Huomattava osa työvoimasta saa elantonsa palstaviljelimistään.


title: Travkovo

text: Kunnan keskustaajama koostuu puutarhapalstojen ympröimistä omakotitaloista sekä kahdeksasta kaksikerroksisesta kunnallisesta asuintalosta. Sen palveluja ovat lastentarha ja alakoulu, kulttuuritalo, kirjasto, lääkintäsema ja posti. Vähittäiskaupasta vastaa Borovitšin piirin kulutusosuuskunnan myymälä. Seudun nähtävyyksiin kuuluu Petrovskojen kylän kartanoalue.


title: Hakasvirnayökkönen

text: Hakasvirnayökkönen ("Lygephila pastinum") on Etelä- ja Keski-Suomessa yleinen, keskikokoinen yöperhoslaji. Se on sukunsa kolmesta Suomessa tavattavasta lajista selvästi yleisin.


title: Hakasvirnayökkönen

text: Keskikokoinen mutta hentorakenteinen, vaalean ruskeanharmaa yökkönen. Etusiivet ovat melko tasaväriset, ulkoreunastaan tummemman ruskeat. Siipisuonet eivät erotu. Sisempi ja ulompi poikkiviiru ovat ruskeat ja himmeät. Sekä munuaistäplä että rengastäplä ovat pienet, yksivärisen suklaanruskeat ja munuaistäplän sisänurkan vierellä on yhdestä kahteen pientä suklaanruskeaa pistettä. Rengastäplä saattaa olla surkastunut pistemäiseksi. Takasiivet ovat ruskeanharmaat, ulospäin hieman tummenevat. Keskiruumis on heti pään takaa silmiinpistävän tumman suklaanruskea. Siipiväli 35–44 mm.


title: Hakasvirnayökkönen

text: Lajin voi sekoittaa lähinnä kahteen harvinaisempaan virnayökköslajiin. Niiden etusiipien siipisuonet erottuvat kuitenkin selvästi ja munuaistäplä on jakaantunut useampaan osaan.


title: Hakasvirnayökkönen

text: Laji elää Euroopasta Japaniin saakka ulottuvalla alueella. Suomessa levinneisyys rajoittuu Vaasa-Lieksa-linjan eteläpuolelle. Keski-Euroopassa lajilla on kaksi sukupolvea, mutta pohjoisessa vain yksi. Lento Suomessa alkaa kesä-heinäkuun vaihteessa ja jatkuu elokuun alkuun.


title: Hakasvirnayökkönen

text: Hakasvirnayökkönen viihtyy etenkin kosteilla niityillä, tienpientareilla ja metsien reunuksilla. Se on lajina varsin yleinen. Perhoset lentävät hämärän tullen ja tulevat hyvin valolle ja melko hyvin syötille. Toukka on yöaktiivinen ja oleskelee lehtien alapinnoilla ja talvehtii. Täysikasvuisena se koteloituu löyhän kotelokopan sisään maahan.


title: Hakasvirnayökkönen

text: Toukka syö hiirenvirnaa ("Vicia cracca").


title: Gustav Ränk

text: Gustav Ränk (18. helmikuuta 1902 Saarenmaa, Viro – 5. huhtikuuta 1998 Tukholma, Ruotsi) oli virolainen kansatieteilijä. Hän oli Tarton yliopiston professori 1939–1944 ja Tukholman yliopistossa dosenttina vuodesta 1955.


title: Tomahawk Technique

text: Tomahawk Technique on jamaikalaisen dancehall- ja reggae artisti Sean Paulin viides studioalbumi. Albumi julkaistiin Yhdysvalloissa 18. syyskuuta 2012.


title: Ilmari Räsänen

text: Toivo Ilmari Räsänen (1888–1931) oli suomalainen lausuja ja lausunnanopettaja. Hän valmistui 1909 filosofian kandidaatiksi ja oli Helsingin yliopistossa puhetaidon opettaja 1913–1926 ja kaunoluvun lehtori 1928–1931. Hän toimi Kansan näyttämön johtajana 1918–1921.


title: Veli Räsänen

text: Veli Johannes Paavo Bartholomeus Räsänen (24. elokuuta 1888 Simo – 16. heinäkuuta 1953) oli suomalainen biologi ja jäkälätutkija.


title: Veli Räsänen

text: Veli Räsäsen vanhemmat olivat kansakoulunopettaja Antti Räsänen ja Kaisa Sofia Vuolevi. Hän pääsi ylioppilaaksi 1909 ja valmistui filosofian kandidaatiksi 1913, maisteriksi 1914 sekä lisensiaatiksi ja tohtoriksi 1927. Räsänen toimi Lapuan maanviljelyslyseon luonnontieteiden ja karjanhoidon opettajaana 1918–1921 ja Kurkijoen maamiesopiston lehtorina 1921–1940, Kuopion karjatalousopiston lehtorina 1940–1953. Hän julkaisi kirjallisuutta jäkälistä, muun muassa teoksen "Suomen jäkäläkasvio" (1951).


title: Veli Räsänen

text: Räsäsen veli oli kielentutkija Martti Räsänen.


title: Naisenryöstö

text: Naisenryöstö tarkoitti Suomen rikoslainsäädännössä aiemmin sitä, kun joku otti viisitoista vuotta täyttäneen naimisissa olevan tai naimattoman naisen valtaansa ja "vastoin naisen tahtoa" vei hänet pois tai piti hänet vallassaan haureuden harjoittamista tai avioliiton solmimista varten.


title: Naisenryöstö

text: Naisenryöstäjän tarkoituksena ei ollut välttämättä mennä ryöstetyn naisen kanssa naimisiin tai harjoittaa haureutta tämän kanssa. Hän saattoi ottaa naisen valtaansa, jotta joku kolmas henkilö voisi toteuttaa aikomuksensa. Tästä syystä naisenryöstöön saattoi syyllistyä myös nainen.


title: Naisenryöstö

text: Asiasta säädettiin Suomen rikoslain 25. luvun 7. pykälässä, ja rikoksen maksimirangaistuksena oli kahdeksan vuotta kuritushuonetta. Säännös naisenryöstöstä oli voimassa vuoteen 1995 saakka.


title: Naisenryöstö

text: Enleveerauksella tarkoitettiin viisitoista vuotta täyttäneen naimattoman tai naimisissa olevan naisen poisviemistä "tämän oman tahdon mukaan", mutta ilman naittajan tai muun edusmiehen suostumusta, tarkoituksena avioliiton solmiminen tai haureuden harjoittaminen.


title: Naisenryöstö

text: Asiasta säädettiin Suomen rikoslain 25. luvun 8. pykälässä, ja rikoksen maksimirangaistuksena oli kaksi vuotta kuritushuonetta. Säännös lakkasi olemasta voimassa vuonna 1995, koska katsottiin, että se oli avioliittolainsäädännön kehityksen myötä menettänyt merkityksensä.


title: Martti Räsänen (kielitieteilijä)

text: Arvo Martti Oktavianus Räsänen (25. kesäkuuta 1893 Simo – 7. syyskuuta 1976 Helsinki) oli suomalainen kielitieteilijä ja Helsingin yliopistossa turkologian dosenttina vuodesta 1926, turkkilaisen filologian ylimääräinen professori 1944–1961.


title: Martti Räsänen (kielitieteilijä)

text: Räsäsen vanhemmat olivat kansakoulunopettaja Antti Räsänen ja Kaisa Sofia Vuolevi. Hän pääsi ylioppilaaksi 1911 ja valmistui filosofian kandidaatiksi 1914, lisensiaatiksi 1920 ja tohtoriksi 1927. Räsänen opiskeli myös Kazanissa 1915–1917 ja Budapestissa 1924–1925.


title: Martti Räsänen (kielitieteilijä)

text: Räsänen aloitti nykyturkin opetuksen 1927. Räsänen kävi Keski-Euroopassa ja Turkissa tutkimus- ja opiskelumatkoilla. Hänen tutkimusalaansa olivat sanahistoria, turkkilaiskielten ja suomalais-ugrilaisten kielten suhteet ja eräät muut kielisukulaisuuteen liittyvät kysymykset. Hän kannatti uralilais-altailaista alkusukulaisuushypoteesia.


title: Martti Räsänen (kielitieteilijä)

text: Martti Räsäsen veli oli jäkäläntutkija ja biologi Veli Räsänen.


title: Ecosto

text: Ecosto on suomalainen ympäristöarvoja korostava kodinkoneliikkeiden ketju. Ecostolla on nyt Ecosto-verkkokaupan lisäksi myymälät vain Seinäjoella ja Lapualla. Alkuperäinen kymmenkunta kaupunkia kattanut ketju ajautui nopeasti konkurssiin lokakuussa 2011.


title: Ecosto

text: Ecosto syntyi, kun Tekniskauppiaat Oy erosi Tekniset-kodinkoneketjusta tammikuussa 2011. Tekniskauppiaat käytti Euronics-nimeä, jonka se vaihtoi Ecostoksi. Huhtikuussa 2011 kerrottiin uuden Ecosto-ketjun avaavan kodintekniikkamyymälät Helsingissä, Tampereella, Oulussa, Vaasassa, Kokkolassa, Riihimäellä, Seinäjoella, Paimiossa ja Lapualla. Ketju kertoi luoneensa omat ympäristöstandardinsa kodinkoneiden energiatehokkuuden, vedenkulutuksen, melutason, valmistuksen vastuullisuuden ja kierrätettävyyden mittaamiseen. Toimitusjohtaja Ari-Matti Hakalan mukaan yritys halusi helpottaa tuotteiden vertailua ympäristönäkökulmasta. Ecoston valikoimiin hyväksyttiin puolet vähemmän merkkejä kuin tavallisissa kodinkoneliikkeissä, sillä sen tavarantoimittajilta edellytettiin sitoutumista ympäristöarvoihin. Ecosto-ketju lanseerattiin näyttävällä kampanjalla, johon kuului myös televisiomainontaa.


title: Ecosto

text: Jo elokuussa 2011 ilmoitti Riihimäen Ecosto-myymälä lopettavansa, ja koko Ecosto-ketju jätti konkurssihakemuksen lokakuussa 2011. Ketjun kerrottiin kaatuneen pääkaupunkiseudulla tehtyihin isoihin kauppapaikkainvestointeihin.


title: Ecosto

text: Marraskuussa 2011 ketjun keskeisenä toimijana ollut Hakaradio Oy ilmoitti jatkavansa kodintekniikkaliiketoimintaa Seinäjoella, Lapualla ja Vaasassa. Loppuvuodesta 2011 Hakaradio osti ketjun konkurssipesältä Ecosto-verkkokaupan ja Ecosto-tuotemerkin käyttöoikeudet.


title: Ecosto

text: Hakaradio Oy perustettiin konkurssin jälkeen uudelleen joulukuussa 2011, mutta sen liiketoiminta juontaa juurensa vuoteen 1963, jolloin Hakalan Radio -niminen myymälä perustettiin Lapualle. Seinäjoen myymälä avattiin vuonna 1976 ja Vaasa vuonna 2001.


title: Gibraltarinvuoren tunnelit

text: Gibraltarinvuoren tunnelit ovat Gibraltarinvuoren sisään kaivettuja luolia ja tunneleita. Ensimmäiset niistä tehtiin Gibraltarin piirityksen aikana 1700-luvun lopussa.


title: Gibraltarinvuoren tunnelit

text: Gibraltarin suureksi piiritykseksi kutsutaan Ranskan ja Espanjan yritystä valloittaa Gibraltar Britannialta Yhdysvaltain vapaussodan aikana. Piiritys jatkui heinäkuusta 1779 helmikuuhun 1783. Kenraali George Augustus Eliottin johtamat britit halusivat viedä tykkejä Gibraltarinvuoren jyrkälle pohjoisrinteelle. Ylikersantti Ince ehdotti että tämä tehtäisiin kaivamalla tunneli kalkkikiviseen vuoreen. Ince miehineen kaivoi tunnelia lähinnä lekoilla ja sorkkaraudalla, jonkun verran myös räjäyttäen kiveä ruutipanoksilla. Tunneli oli alun perin suunniteltu vain tykkien viemiseksi vuoren toiselle puolelle, mutta työn edetessä havaittiin että tykit voitiin jättää kallion suojaan ja puhkaista vain ampuma-aukot. Tykkien laukaiseminen samassa ahtaassa tilassa ruudin kanssa ei ollut turvallista, joten jokainen tykki suojattiin köyden varaan ripustetulla kostealla kankaalla, jonka piti estää kipinöiden lentäminen ruutivarastoihin.


title: Gibraltarinvuoren tunnelit

text: Kenraali Elliot oli luvannut palkkion sille joka vie tykkejä vuoren toiselle puolelle. Ei ole tietoa saiko Ince tätä palkkiota. Tiedetään kuitenkin että hän sai tontin vuorenrinteeltä, paikasta joka edelleen tunnetaan nimellä Ince's Farm. Incen joukko-osastosta muodostettiin myöhemmin kuninkaalliset pioneerijoukot. Kenraali Elliot sai myöhemmin paronin arvonimen.


title: Gibraltarinvuoren tunnelit

text: Piiritys päättyi vuonna 1783, mutta tunneleita on laajennettu myöhemmin, varsinkin toisen maailmansodan aikana.


title: Gibraltarinvuoren tunnelit

text: Tunneleita on nykyään kaikkiaan yli 70 km, mutta vain pieni osa niistä on avoinna yleisölle.


title: Toni Piispanen

text: Toni Piispanen (s. 24. heinäkuuta 1976) on suomalainen vammaisurheilija.


title: Toni Piispanen

text: Piispanen halvaantui vuonna 1993 karate-esitykseen kuuluneen voltin epäonnistuttua Lahdessa pidetyssä kamppailulajien näytöksessä. Karate oli ennen tapaturmaa hänen päälajinsa, minkä lisäksi hän harrasti jalkapalloa ja lumilautailua. Vuonna 1995, kaksi vuotta halvaantumisensa jälkeen, hän alkoi harrastaa pyörätuolirugbya, jossa nousi Suomen maajoukkueen kapteeniksi. Hän harjoitti lajia lyhyen aikaa myös puoliammattilaisena.


title: Toni Piispanen

text: Rugby takasi vahvan pohjan sprinttikelaukseen. Rugbyn ansiosta Piispasen oli mahdollista nousta huipulle nopeammin kuin tavallisesti. Vuonna 2010 Piispanen aloitti kilpailemisen pyörätuolikelauksessa. Seuraavan vuoden tammikuussa hän voitti T51-luokan MM-hopeaa 100 metrillä sekä MM-pronssia 200 metrillä ja myöhemmin vuoden aikana hänestä tuli vammaluokkansa maailmanennätyksen haltija 100 metrillä. Hän oli yksi kolmesta ehdokkaasta vuoden läpimurto -palkinnon saajaksi vuoden 2012 alussa järjestetyssä Suomen urheilugaalassa. Syyskuussa 2012 Piispanen voitti 100 metrin kultaa Lontoon paralympialaisissa ajalla 21,72 sekuntia. Hänen ennätyksensä 100 metrillä on vuonna 2015 Sveitsin Arbonissa kelattu 20,47 sekuntia, joka on samalla hänen vammaluokkansa maailmanennätys. Hän on myös 200 metrin kelauksen kaikkien aikojen maailmantilaston kakkonen ajalla 38,81 sekuntia. Heinäkuussa 2013 Piispanen voitti MM-kultaa vesisateessa käydyssä 100 metrillä ajalla 22,59 sekuntia sekä MM-hopeaa 200 metrillä ajalla 40,90 sekuntia.


title: Toni Piispanen

text: Vuoden 2017 MM-kisoissa Lontoossa hän voitti hopeaa 100 metrillä ajalla 21,54. Vuoden 2018 EM-kisoissa Berliinissä hän voitti hopeaa 100 metrillä ajalla 23,44.


title: Toni Piispanen

text: Hänen saavuttamiaan tunnustuksia ovat Tahko Pihkala -seuran Vuoden Rehti Urheilija (2012), Suomen Urheilugaalan Periksi ei anneta Uuno -palkinto (2013) ja Vuoden helsinkiläisurheilija (2013).


title: Toni Piispanen

text: Piispanen on koulutukseltaan liikuntatieteiden maisteri, joksi valmistui Jyväskylän yliopistosta. Hän on työskennellyt muun muassa Liikuntatieteellisen Seuran koordinaattorina Helsingissä. Nykyisin hän työskentelee opetus- ja kulttuuriministeriössä, valtion liikuntaneuvostossa.


title: Beth Underhill

text: Elizabeth Jane "Beth" Underhill (s. 5. syyskuuta 1962 Guelph) on kanadalainen entinen esteratsastaja.


title: Beth Underhill

text: Underhill aloitti ratsastamisen 7-vuotiaana, ja pian sen jälkeen hänen vanhempansa ostivat hevosfarmin. Hän voitti nuorena kansallisia kilpailuja ja tuli nimetyksi Kanadan maajoukkueeseen ensimmäistä kertaa 1990. Underhill voitti vuonna 1991 Pan-Amerikan kisoissa kaksi hopeamitalia. Seuraavalla kaudella hän osallistui olympialaisiin, joissa hän putosi henkilökohtaisen kilpailun karsinnassa ja oli myös maansa yhdeksänneksi sijoittuneen joukkueen jäsen. Underhill sijoittui neljänneksitoista MM-kisoissa 1995 ja kuului maansa pronssimitalijoukkueeseen Pan-Amerikan kisoissa 1999.


title: Hankakohokki

text: Hankakohokki ("Silene dichotoma") on lähinnä Euroopassa tavattava, runsaskukkainen kohokkikasvi.


title: Hankakohokki

text: Yksi- tai kaksivuotinen hankakohokki kasvaa 30–50 cm korkeaksi. Kasvi on pysty, yläosasta haarova, lyhytkarvainen ja nystykarvaton. Lehtien muoto vaihtelee puikeista kapeansoikeisiin.


title: Hankakohokki

text: Kukinnossa on runsaasti nuokkuvia kukkia. Sekä kukan verhiö ja teriö ovat viisilehtisiä. Verhiö on ulkoverhiötön ja kapean lieriömäinen, teriö on lisäteriöllinen. Terälehdet ovat valkoisia ja niiden lavat ovat syvään kaksijakoisia. Lapojen liuskat ovat 2,5–3,5 mm leveitä. Emin vartaloita on kolme kappaletta. Suomessa hankakohokki kukkii heinä-syyskuussa.


title: Hankakohokki

text: Hedelmä on kuusiliuskaisesti aukeava kota.


title: Hankakohokki

text: Suomessa hankakohokista on tavattu kahta alalajia: nimialalaji (pelto)hankakohokkia (ssp. "dichotoma") sekä kaakonhankakohokkia (ssp. "racemosa").


title: Hankakohokki

text: Hankakohokki on alun perin kotoisin Turkista sekä Itä-Euroopasta, jossa sitä kasvaa Sloveniasta Kreikkaan, Bulgariaan, Romaniaan, Länsi-Ukrainaan ja Länsi-Venäjälle. Laji on levinnyt paikoin myös Keski-Eurooppaan ja Fennoskandian etelä- ja keskiosiin. Sitä tavataan myös Keski-Aasiassa sekä tulokaslajina eri puolilla Pohjois-Amerikkaa, Uutta-Seelantia ja Australiaa.


title: Hankakohokki

text: Suomessa hankakohokki on harvinainen uustulokas, jota on tavattu Etelä- ja Keski-Suomesta sekä Pohjanlahden rannikolla Kemin korkeudelle saakka. Lajia on nykyisin tavattu harvoin, suurin osa tunnetuista havannoista on 1900-luvun alkupuolelta tai vanhempia.


title: Hankakohokki

text: Hankakohokkia on Suomessa tavattu heinäpelloilla, viljelymailla ja lastauspaikoilla. Laji on levinnyt Fennoskandiaan erityisesti apilansiemenen joukossa.


title: Hershey’s Cookies ’n’ Creme

text: Hershey’s Cookies ’n’ Creme on The Hershey Companyn valmistama suklaalevy. Sen valmistus aloitettiin vuonna 1994, ja se koostuu keksinpaloista sekä niiden päälle laitetusta tavallisesta suklaasta.


title: Hershey’s Cookies ’n’ Creme

text: The Hershey Company on sittemmin vaihtanut valmistamiensa suklaatuotteiden ainesosia; se esimerkiksi korvasi kaakaovoin öljyainesosilla. Yhtiö teki nämä muutokset leikatakseen tuotteiden markkinointihintaa sen sijaan, että olisi nostanut niitä. Ainesosien vaihtamisen myötä missään kyseisen yhtiön suklaatuotteessa ei käytetä valkosuklaata.


title: Mohamed El-Hachimi

text: Mohamed El-Hachimi (; s. 5. syyskuuta 1980) on marokkolainen yleisurheilija, joka kilpailee kestävyysjuoksussa.


title: Mohamed El-Hachimi

text: El-Hachimi juoksi 10 000 metrillä ennätyksensä 27.34,29 vuonna 2008. Hän osallistui samana vuonna Pekingin olympialaisiin, mutta joutui keskeyttämään kilpailun kyseisellä matkalla. El-Hachimin ennätys maratonilla on 2.08.17, jonka hän juoksi Soulissa 2010.


title: Mohamed El-Hachimi

text: Vuonna 2012 El-Hachimi antoi positiivisen dopingnäytteen ja sai kuuden kuukauden kilpailukiellon ajalle 29.7.2012–28.1.2013. Vuonna 2014 hän jäi toistamiseen kiinni dopingin käytöstä ja sai kuuden vuoden kilpailukiellon ajalle 20.2.2015–19.2.2021.


title: Mounds

text: Mounds on The Hershey Companyn valmistama suklaapatukka.


title: Mounds

text: Moundsin kookospähkinänmakuinen sisäosa vastaa Almond Joy -patukan sisältöä, mutta Moundsin ulkokuoressa on tummaa suklaata Almond Joyssa käytettävän maitosuklaan sijasta. Moundsin käyttämä pakkaus- ja logomuotoilu sisältää yhtäläisyyksiä sisartuotteen Almond Joyn kanssa; Almond Joyn sininen väri on tosin Moundsissa korvattu punaisella. Vuonna 2006 Hershey markkinoi rajoitetun ajan myynnissä ollutta Mounds Island Orange -patukkaa, jossa oli appelsiininvärinen ja -makuinen sisältö.


title: Mounds

text: Mainittuja patukoita on mainostettu yhteisissä mainoksissa. Moundsin ensimmäinen käytössä ollut slogan oli "Indescribably Delicious" (sanoinkuvaamattoman herkullinen). Patukoiden 1970-luvulla käytössä olleessa mainoksessa käytettiin lorua "Sometimes you feel like a nut, sometimes you don't / Almond Joy's got nuts / Mounds don't", joka oli Leon Carrin kirjoittama.


title: Freebord

text: Freebord on kuusirenkainen rullalauta, joka on suunniteltu jäljittelemään lumilautaa. Freebordin neljä leveisiin trukkeihin kiinnitettyä, tavanomaista alamäkirullalaudan rengasta jäljittelevät lumilaudan kantteja ja kaksi 360 astetta pyörivää keskirengasta jäljittelevät lumilaudan pohjaa. Freebordin puoliavonaiset siteet mahdollistavat lumilautamaiset hypyt, mutta lumilaudasta poiketen laskija voi kaatuessaan hypätä pois Freebordin siteistä.


title: Nokia Lumia 920

text: Nokia Lumia 920 on Microsoft Mobilen valmistama älypuhelin. Sen julkisti Nokia 5. syyskuuta 2012 New Yorkissa. Se on myös ensimmäinen 4G-verkossa toimiva puhelin Suomen markkinoilla. Alkuvuodesta 2014 sitä seurasivat Lumia 820- ja Lumia 620 -mallit.


title: Nokia Lumia 920

text: Lumia 920 on saatavilla neljässä eri värissä: keltaisena, punaisena, valkoisena ja mustana. Puhelimen materiaalina on polykarbonaatti. Koska polykarbonaatti on läpivärjättyä, naarmut tai kolhut eivät kuluta väriä pois. Puhelimen painikkeet puolestaan ovat keraamista sirkonia, joka kestää naarmuja ja kosteutta alumiinisia painikkeita paremmin. Lumia 920 ei sisällä haitallisia BRF- tai rFR-materiaaleja, eikä PVC-muovia. Tuotteen pinta on nikkelitön ja puhelimessa käytetään kierrätysmetalleja. Pakkaus on valmistettu uusiutuvista materiaaleista, jotka ovat 60-prosenttisesti kierrätysmateriaaleja. Pakkaus on myös täysin kierrätettävä ja sen koko on minimoitu suhteessa puhelimen kokoon.


title: Nokia Lumia 920

text: Näyttömateriaalina Gorilla Glass 2 on korvannut alkuperäisen Gorilla Glassin. Gorilla Glass 2 on noin 20 prosenttia ohuempi, mutta kestää yhtä hyvin iskuja ja naarmuuntumista kuin alkuperäinenkin. Ohuemman lasin ansiosta näyttö on kirkkaampi ja tavallista herkempi, minkä lisäksi herkkyyttä tuo lisää myös Nokian Super Sensitive Touch -tekniikka, joka mahdollistaa puhelimen käytön esimerkiksi talvella hanskat kädessä. Puhelinta on myös mahdollista käyttää muilla esineillä, kuten kuulakärkikynällä, mutta näyttö on kuitenkin suunniteltu niin, ettei se reagoi esimerkiksi taskussa olevaan kynään.


title: Nokia Lumia 920

text: 114 mm:n (4,5 tuuman) näyttö käyttää Nokian "PureMotion HD+" -tekniikkaa, jossa resoluutio on normaalia 720p resoluutiota korkeampi. Kuvasuhde on 15:9 ja näytössä on 332 pikseliä tuumaa kohti. Näytön kirkkaus on 600 nitiä ja siinä on mahdollisuus suuren kirkkauden tilalle. Lisäksi käytössä on ClearBlack-luettavuusparannuksia auringonvalon heijastuksia varten, sekä asennon-, läheisyyden- ja valontunnistimet. Näyttö kaareutuu myös hienoisesti reunoja kohden, mikä parantaa käytettävyyttä. Yleisesti puhutaan 2.5D-näyttölasista.


title: Nokia Lumia 920

text: Virkistystaajuus näytössä on 60 Hz ja se on ensimmäinen puhelimissa käytetty näyttö, joka pystyy päivittymään 60 kertaa sekunnissa ilman kuvanlaadun heikkenemistä. Esimerkiksi kilpailijoihin Samsung Galaxy S III:een ja iPhone 5:een verrattuna vasteaika on huomattavasti lyhyempi, mikä tarkoittaa paitsi nopeampaa näyttöä myös vähemmän niin sanottua haamukuvaa. MikroPC:n testissä Samsung Galaxy S III:ssa esiintyi haamukuvaa 2,4 kertaa Lumia 920:ta enemmän ja iPhone 5:ssä määrä oli 5,4 kertainen.


title: Nokia Lumia 920

text: Puhelimessa on 8,7 megapikselin kamera Carl Zeiss Tessar -objektiivilla ja PureView-teknologialla. Lisäksi Lumia 920 sisältää ensimmäisenä puhelimena maailmassa optisen kuvanvakaimen. Tämä paitsi vähentää kuvien ja videoiden tärähtelyä myös tarjoaa muita älypuhelimia parempia hämäräkuvia. Etu hämäräkuvissa perustuu siihen, että optinen kuvanvakain mahdollistaa jopa viisinkertaisen valon keräämisen kilpailijoihin nähden. Helmikuussa 2013 julkaistussa Gizmodon kameratestissä puhelimen kamera todettiin vertailun parhaaksi älypuhelinkameraksi.


title: Nokia Lumia 920

text: Äänipuolella Lumia 920 tukee jo Nokia 808 PureViewissä ensimmäisen kerran esiteltyä Rich Recording -tekniikkaa. Puhelimessa on kolme mikrofonia ja korkean dynamiikan äänentallennus eli HAAC (High Amplitude Audio Capture), jonka ansiosta äänenlaatu on lähes samaa tasoa kuin CD-levyllä. Särötön äänentallennus onnistuu jopa 140-145 dB:iin asti, kun useimmat muut älypuhelimet yltävät korkeintaan 110 dB:iin. Äänitys onnistuu siis noin neljä kertaa korkeammalla volyymilla kuin perinteisillä mikrofoneilla, mistä on hyötyä esimerkiksi kuvatessa esimerkiksi konserttiolosuhteissa.


title: Nokia Lumia 920

text: Puhelin tukee NFC, WLAN 802.11, Bluetooth 3.0, GPS/A-GPS ja Glonass yhteyksiä. Puhelimessa on 2000 mAh akku. 32 Gt sisäisen muistin lisäksi tarjolla on 7 Gt ilmaista tallennustilaa OneDrive-pilvipalvelussa.


title: Nokia Lumia 920

text: Lumia 920 tukee Qi-standardin mukaista langatonta latausta. Lataus käynnistyy, kun laite lasketaan lataustyynylle, tai muun ominaisuutta tukevan lisälaitteen, esimerkiksi JBL:n PowerUp -kaiuttimen, päälle. Myös joissakin kahviloissa ja monilla lentokentillä on langattoman latauksen mahdollistavia latauspisteitä, jolloin puhelimen lataus onnistuu vaivattomasti esimerkiksi matkalla. SSP ja Powerkiss tuovat ilmaisen langattoman latauksen yli 30 eurooppalaiselle lentokentälle, muun muassa Helsingin, Kööpenhaminan, Frankfurtin, Manchesterin, Pariisin ja Málagan lentokentille. Tämän lisäksi Powerkiss on solminut Euroopassa sopimuksen langattoman latauksen kokeilusta valituissa McDonald's-ketjun pikaruokaloissa.


title: Nokia Lumia 920

text: Lumia 920 toimii ainakin -25 °C lämpötilassa. Pakkasen kiristyessä näytön suorituskyky, lähinnä siis vasteaika ja kontrasti, heikkenee kuitenkin jossain määrin.


title: Nokia Lumia 920

text: Phone Buffin kolmiosaisessa testissä Lumia 920 asetettiin pudotus-, naarmuuntumis- ja iskunkestävyyskokeisiin yhdessä Samsung Galaxy S III:n ja iPhone 5:n kanssa. Lumia 920 pärjäsi kokeissa erittäin hyvin kestäen esimerkiksi pudotuksen päänkorkeudelta, kevyet veitsen- ja nuijaniskut, sekä auton yliajon. Puhelin hajosi vasta heitettäessä täydellä voimalla päin betonia. Mukana olleet Samsung Galaxy S III ja iPhone 5 hajosivat vyötärön korkeudelta pudotettaessa.


title: Nokia Lumia 920

text: Huhtikuussa 2013 Verkkokauppa.com julkisti monien elektroniikkatuotteiden huolto- ja palautusprosentit. Lumia 920:n huolto- ja palautusprosentit jäivät reiluun yhteen. Tämän lisäksi vertailussa edukseen erottui erityisesti HTC One X -puhelin. Applen tuotteilla oli yllättäen muita suurempi palautusprosentti, mutta toisaalta iPhone 5:n huoltoprosentti oli vertailun lippulaivapuhelimista alhaisin. Prosenttien luotettavuuteen saattaa kuitenkin vaikuttaa se, että tilastot sisältävät vain Verkkokauppa.comin kautta huolletut laitteet. Tiedossa ei ole huolletaanko eri malleista ja merkeistä sama osuus myyjäliikkeen ja muiden kanavien kautta.


title: Nokia Lumia 920

text: Nokia on kehittänyt Windows Phone -laitteille omia ohjelmiaan, joihin kuuluvat muun muassa HERE Maps, Nokia Navigointi, Nokia City-opas, Nokia Julkiset, Offline-kartat, Mix Radio ja Nokia TV. Nokian kartta- ja navigointiohjelmat mahdollistavat karttojen käytön myös offline-tilassa, minkä lisäksi karttojen kattavuus on laajempaa kuin kilpailevilla alustoilla. Nokia TV taas mahdollistaa Yle Areenan, MTV3 Katsomon, Nelosen Ruudun, The Voicen sekä UrhoTV:n ohjelmien seuraamisen suoraan puhelimelta.


title: Nokia Lumia 920

text: Nokian yhteistyökumppanien sovellukset löytyvät laitteista valmiiksi ladattuna. Lisäksi monia muita sovelluksia on ladattavissa Windows Phone Storesta. Kauppapaikka ylitti 150 000 sovelluksen rajan loppuvuodesta 2012, mutta sen valikoima silti selkeästi Google Playta ja Appstorea pienempi.


title: Nokia Lumia 920

text: Julkaisuhetkellä Lumia 920:ssä ilmeni erinäisiä ohjelmisto-ongelmia, joita olivat käyttöjärjestelmän satunnainen kaatuilu ja kuvien lievä epäterävyys päivänvalossa. Näihin ongelmiin tuotiin loppuvuodesta 2012 Portico-päivitys, joka tarjosi myös muita pieniä parannuksia. Päivitys on esiasennettuna uusimmissa puhelimissa ja vanhempiin sen voi ladata verkon kautta.


title: Nokia Lumia 920

text: Maaliskuussa 2013 Nokian kehittäjäblogissa tiedotettiin uudesta 1232.5957.1308.00xx päivityksestä, joka parantaa suorituskykyä, vakauttaa näytön toimintaa puheluiden aikana sekä tuo parannuksia näytön automaattiseen kirkkauden säätöön. Portico-päivityksen tapaan uudet puhelimet saavat päivityksen jo tehtaalla ja vanhempiin malleihin se ilmestyy myöhemmin erikseen ladattavaksi.


title: Nokia Lumia 920

text: Alustavasti vuoden 2013 toisella vuosineljänneksellä on tulossa Microsoftin kehittämä GDR2-ohjelmistopäivitys, joka sisältää myös Nokian omia lisäyksiä. Päivityksen myötä tuetuksi tulee Windows Phone 7:stä tuttu FM-radio, joka on Lumia 920:ssä jo rautapuolella tuettuna. Nokia tuo puhelimiin myös MeeGo-pohjaisesta N9:stä tutun näytön herätyksen kahdella napautuksella. Muita Nokian omia parannuksia ovat puhelun hiljentäminen puhelinta kääntämällä ja näytön väriprofiilin säätömahdollisuus.


title: Nokia Lumia 920

text: Monet julkisuuden henkilöt, kuten The 69 Eyesin rumpali Jussi 69 ja miljardöörisijoittaja Mark Cuban ovat kehuneet Lumia 920:ta. Puhelin onkin saanut hyvän vastaanoton ja kysyntä on monin paikoin ylittänyt tarjonnan. Esimerkiksi Ruotsin Telia-ketjusta puhelimet myytiin loppuun parissa päivässä ja Ranskassa Lumia 920 nousi vähittäiskauppa Carphone Warehousen myyntilistojen kärkeen. Tarkkoja myyntimääriä Lumia 920:n osalta ei ole julkistettu, mutta esimerkiksi Kiinassa puhelin myi kaksi miljoonaa 5. joulukuuta 2012 ja 5. maaliskuuta 2013 välisenä aikana. Huhtikuussa 2013 se oli maailman myydyin Windows Phone -laite 14 prosentin osuudellaan. Kokonaisuudessaan myyntimäärät ovat kuitenkin olleet iPhone 5:ttä ja Samsung Galaxy S III:a jäljessä, mikä on osaksi seurausta Nokian toimitusongelmista. Toimitusjohtaja Stephen Elop totesikin rajoitetun saatavuuden olevan turhauttavaa.


title: Nokia Lumia 920

text: Taulukossa Windows Phone -laitteiden markkinaosuudet huhtikuussa 2013. Windows Phone 7- ja Windows Phone 8 -käyttöjärjestelmien osuudet jakautuivat suhteessa 57/43 Windows Phone 7:n hyväksi. Windows Phone 8:n osuus kuitenkin vahvistuu jatkuvasti.MobiiliBlogin mukaan Lumia 920:n vahvuudet löytyvät tekniikasta: kamera, langaton lataus ja laadukas näyttö. Puhelimen koosta arvostelussa todetaan seuraavaa: "Kädessä laite ei yllättäen tunnu mitenkään erityisen raskaalta. Koko ja paino ovat tässä suhteessa hyvässä balanssissa." Nokia on pyrkinyt arvostelun mukaan erottautumaan kilpailijoista uusilla teknisillä ominaisuuksilla sen sijaan, että laitteesta oltaisiin tehty mahdollisimman ohut ja kevyt. Arvostelija kokee kuitenkin, että "osan ominaisuuksista olisi voinut ehkä jättää pois sulavamman rakenteen nimissä". Negatiivista sanottavaa löytyi Modern UI -käyttöliittymästä sekä sovellusten vähäisestä määrästä Windows Phone Storessa.


title: Nokia Lumia 920

text: Puhelinvertailu antoi Lumia 920:lle arvosanan 4/5. Positiivisina puolina kehuttiin suorituskykyä, näyttöä, kameraa, langatonta latausta ja SoMe-integrointia. Negatiivisena puolina olivat koko, ajoittaiset sovellusongelmat ja sovellusvalikoima. Nokia toi myöhemmin korjauspäivityksen ohjelmisto-ongelmiin.


title: Nokia Lumia 920

text: Taskumuro ei antanut puhelimelle varsinaista arvosanaa, mutta hyvinä puolina mainittiin näytön kuvanlaatu, mahdollisuus käyttää näyttöä hanskat kädessä sekä hyvä näkyvyys ulkona auringonvalossa. Positiivista palautetta sai niin ikään kameran hämäräkuvaus, videokuvaus ja kuvanvakain. Teknisistä yksityiskohdista hyvää palautetta saivat yleinen suorituskyky sekä LTE- ja NFC-tuet. Myös tyylikäs muotoilu, käyttöjärjestelmän sulavuus ja Windows Phone 8:n uudistukset laskettiin plussiksi, kun taas miinusta tuli FM-radion ja muistikorttipaikan puutteesta. Negatiivista oli lisäksi puhelimen koko ja resonointi värinän ollessa päällä. Puhelinvertailun tapaan myös Taskumuro kritisoi arvostelussaan ohjelmisto-ongelmia, joihin kuitenkin löytyy nykyään päivitys.


title: Nokia Lumia 920

text: Vuonna 2012 Lumia 920 keräsi 12 mediapalkintoa:


title: Nokia Lumia 920

text: Helmikuussa 2013 Lumia 920 voitti Engadget-sivuston lukijaäänestyksessä vuoden 2012 parhaan älypuhelimen palkinnon keräten lähes 44 prosenttia kaikista annetuista äänistä. Maaliskuussa puhelin sai Innovative Handset -palkinnon Mobile News Awards 2013:ssa ja huhtikuussa voitto tuli Laptopmagin Smartphone Madness 2013 -kilpailussa.


title: Nokia Lumia 920

text: Lumia 920T on Kiinan markkinoille suunnattu versio Lumia 920:sta. Se on markkina-alueen ensimmäinen TD-SCDMA-verkkostandardin mukainen Windows Phone -puhelin ja sen lanseeraa maailman suurin matkapuhelinoperaattori China Mobile. Nokia on myös solminut yhteistyösopimukset Air Chinan ja Jiepang-yhteisöpalvelun kanssa, minkä ansiosta langaton lataus onnistuu Air Chinan tiloissa Pekingin lentokentällä ja valituissa myymälöissä saa käyttöönsä Jiepangin tarjoamia etuuksia puhelinta NFC-lukijassa vilauttamalla. Laitteiston osalta Lumia 920T eroaa kansainvälisestä versiosta sillä, että se sisältää Snapdragon S4 Pro -järjestelmäpiirin S4 Plussan sijaan. Käytännössä tämä tarkoittaa kehittyneempää Adreno 320 -grafiikkaprosessoria ja suurempaa 1,7 GHz:n kellotaajuutta.


title: Esine

text: Esine on mikä tahansa ihmisen valmistama tavara, laite, kone tai muu väline. Esineet ovat elottomia. Ne ovat yleensä valmistettu jonkin työn tekemistä varten eli välineiksi mutta mm. koriste-esineillä ei tehdä työtä vaan esine itsessään täyttää jonkin tarpeen.


title: Esine

text: Runsas esineiden käyttö on ominaista ihmisille ja ihmistä on kuvattukin esineitä valmistavaksi eläimeksi.


title: Esine (oikeustiede)

text: Esine () oikeustieteessä on perinteisesti määritelty rajoitetuksi aineelliseksi, fyysisesti havaittavaksi kappaleeksi, johon ihmisellä voi olla oikeudellista määräysvaltaa.


title: Esine (oikeustiede)

text: Esineitä voidaan ryhmitellä eri tavoin, joista yleisin on jako kiinteisiin ja irtaimiin esineisiin. Kiinteitä esineitä ovat kiinteistöt ja muut kiinteistörekisteriyksiköt. Irtaimia esineitä puolestaan ovat kaikki muut kuin kiinteät esineet. Irtaimet esineet voidaan esineoikeudessa jaotella ns. tavanomaisiin irtaimiin reaaliesineisiin ja ei-tavanomaisiin esineisiin. Tavanomaisia reaaliesineitä ovat esimerkiksi tuoli tai kolme tonnia soraa. Ei-tavanomaisia esineitä ovat tämän jaottelun mukaan 1) arvopaperit (mm. osakekirjat, haltijavelkakirjat, vekselit ja shekit), 2) rekisteröimisen piiriin kuuluvat irtaimet esineet (alukset, ilma-alukset ja eräät ajoneuvot) ja 3) toisen maalla olevat rakennukset.


title: Esine (oikeustiede)

text: Esineet voidaan ryhmitellä myös toisin: aineellisiin esineisiin ja aineettomiin esineisiin. Aineettomia esineitä ovat esimerkiksi erilaiset keksinnöt, saamisoikeudet ja osakkeet. Nämä itsessään ovat aineellisia esineitä, mutta aineettomana esineenä pidetään niiden sisältöä. Osakkeella ei ole varallisuusarvoa, vaan sen taloudellinen merkittävyys perustuu sen sisältämään osuuteen osakeyhtiöstä, joka on varallisuusarvoinen etuus.


title: Nokia Lumia 820

text: Nokia Lumia 820 on Microsoft Mobilen valmistama älypuhelin. Sen julkisti Nokia 5. syyskuuta 2012. Sen suositushinta oli 505 € ja se oli 10. tammikuuta 2013 myyntiin tullessaan Nokian toinen Windows Phone 8 -puhelin. Nokia toi aiemmin loppuvuodesta 2012 markkinoille Windows Phone 8 -lippulaivamallinsa Lumia 920:n. Tammikuussa 2013 markkinoille tuli myös halvempi Lumia 620 -malli.


title: Nokia Lumia 820

text: Puhelimen kuoret ovat vaihdettavissa ja värivaihtoehtoja ovat musta, harmaa, punainen, keltainen, valkoinen, sininen ja violetti. Puhelimeen voi vaihtaa myös langatonta Qi-latausta tukevan takakuoren, minkä jälkeen puhelimen lataus onnistuu laskemalla se esimerkiksi lataustyynylle tai jättämällä se JBL PowerUp -kaiuttimen tai jonkun muun ominaisuutta tukevan lisälaitteen päälle. Myös monissa kahviloissa ja lentokentillä on langattoman latauksen mahdollistavia latauspisteitä, jolloin puhelimen lataus onnistuu vaivattomasti esimerkiksi matkalla. SSP ja Powerkiss tuovat ilmaisen langattoman latauksen kymmenille eurooppalaisille lentokentille ja listalla ovat muun muassa Helsingin, Kööpenhaminan, Frankfurtin, Manchesterin, Pariisin ja Malagan lentokentät. Langatonta latausta havainnollistetaan Nokia Conversationsin esittelyvideolla.


title: Nokia Lumia 820

text: Nokia on kehittänyt Windows Phone -laitteille omia ohjelmiaan, joihin kuuluvat muun muassa HERE, Nokia Navigointi, Nokia City-opas, Nokia Julkiset, Offline-kartat, Nokia Mix Radio ja Nokia TV. Nokian kartta- ja navigointiohjelmat mahdollistavat karttojen käytön myös offline-tilassa, minkä lisäksi karttojen kattavuus on laajempaa kuin kilpailevilla alustoilla. Nokia TV taas mahdollistaa Yle Areenan, MTV Katsomon sekä Ruudun ohjelmien seuraamisen suoraan puhelimelta.


title: Nokia Lumia 820

text: Nokian yhteistyökumppanien sovellukset löytyvät laitteista valmiiksi ladattuna, esimerkiksi: Ilta-Sanomat, Helsingin Sanomat, Veikkaus, Fonecta, Hufvudstadsbladet ja MTV3. Lisäksi monia muita sovelluksia on ladattavissa Windows Phone Marketplacesta. Loppuvuonna 2012 sovellusten määrä ylitti 150 000 rajan.


title: Nokia Lumia 820

text: Puhelin tukee NFC, WLAN 802.11, Bluetooth 3.0, GPS/A-GPS ja Glonass yhteyksiä. Puhelimessa on 1650 mAh akku. 8 Gt sisäinen muisti on laajennettavissa maksimissaan 64 Gt:n MicroSD muistikortilla. Lisäksi tarjolla on 7 Gt ilmaista tallennustilaa SkyDrive-pilvipalvelussa.


title: Esine (täsmennyssivu)

text: Esine voi tarkoittaa seuraavia asioita:


title: Raini Rodriguez

text: Raini Rodriguez (s. 1. heinäkuuta 1993 Bryan, Texas, Yhdysvallat) on yhdysvaltalainen näyttelijä ja laulaja. Hänet tunnetaan parhaiten Disney Channelin nuortensarjasta "Austin ja Ally", jossa hän esittää Austinin manageria Trishiä.


title: Raini Rodriguez

text: Rodriguez on vieraillut esimerkiksi sarjoissa Zackin ja Codyn viiden tähden elämää ja Se en ollut minä, sekä antanut äänensä Mainio Manu sarjan Isabel Montoyalle.


title: Raini Rodriguez

text: Rainin vanhemmat, Diane ja Roy Rodriguez omistavat oman yrityksen nimeltä "Rodriguez Tire Service". Hänellä on myös kolme veljeä, muun muassa komediasarjassa "Moderni perhe" näytellyt Rico, Ray ja Roy Junior.


title: Amrita Arora

text: Amrita Arora (s. 31. tammikuuta 1981 Mumbai, Maharashtra) on intialainen Bollywood-näyttelijä. Hän on malli ja näyttelijä Malaika Aroran sisar.


title: Amrita Arora

text: Arora avioitui Shakeel Ladakin kanssa vuonna 2009. Heillä on kaksi poikaa, vuonna 2010 syntynyt Azaan ja vuonna 2012 syntynyt Rayaan.


title: Telakuormaaja

text: Telakuormaaja on maansiirtotöissä käytettävä ajoneuvo, jossa on kauha.


title: Odd Future Wolf Gang Kill Them All

text: Odd Future Wolf Gang Kill Them All eli OFWGKTA (tyyliteltynä OFWGK†Δ) tai lyhyemmin Odd Future on yhdysvaltalainen alternative hip hop-ryhmä, jota johtaa rap-artisti Tyler, the Creator. Muita jäseniä ovat muun muassa Hodgy Beats, Domo Genesis, Earl Sweatshirt, Mike G, Frank Ocean, Left Brain, Syd Tha Kyd, Matt Martians, Hal Williams ja Jasper Dolphin. Tyler, The Creator on kertonut ryhmässä olevan yli 60 jäsentä. Myös Odd Futuren sisällä on rap-ryhmiä, kuten MellowHype, jonka muodostavat Left Brain ja Hodgy Beats. Ryhmä muodostettiin vuonna 2007 ja ajan myötä sen jäsenmäärä ja kuuluisuus ovat kasvaneet.


title: Odd Future Wolf Gang Kill Them All

text: Odd Future vieraili Suomessa ensimmäisen kerran kesällä 2012, Weekend Festival -festivaaleilla Espoossa.


title: Eric Lock

text: Eric Stanley Lock (19. huhtikuuta 1919 – 3. elokuuta 1941) oli brittiläinen lentäjä sekä hävittäjä-ässä. Kapteeni Lock katosi lento-operaation aikana Ranskan yläpuolella vuonna 1941. Hänellä oli tällöin 26 pudotusta, eli lennossa tuhottua vihollisen lentokonetta. Lisäksi 8 konetta oli todennäköisiä, mutta varmistamattomia voittoja. Lock lensi Supermarine Spitfire-hävittäjäkonetta.


title: Eric Lock

text: Eric Lock osallistui Taisteluun Englannista 41. laivueessa ollen sotilasarvoltaan vänrikki. Hän sai sinä aikana tililleen 23 ilmavoittoa, joista 15 oli Messerschmitt Bf 109 E - hävittäjiä. Eric Lock ylennettiin suorituksistaan luutnantiksi.


title: Eric Lock

text: Lock ammuttiin alas 17. marraskuuta 1940, jolloin hän haavoittui pahoin. Toivuttuaan vammoistaan toukokuussa 1941 ja kertauskoulutuksen jälkeen hän lensi Spitfire Mark V -hävittäjää. Kapteenina Lock toimi lentueenpäällikkönä 611. lentolaivueessa, joka oli sijoitettu Hornchurchiin. Hän saavutti vielä 3 pudotusta.


title: Eric Lock

text: Lock katosi 3. elokuuta 1941 tapahtuneella lennollaan Ranskaan palvellessaan 611. laivueessa. Hän oli tuolloin suorittamassa "Raparperi" -kooditunnuksella varustettua lentotehtävää maamaaleja vastaan. Lockin lentämä kone putosi ilmeisesti Englannin kanaaliin, mahdollisesti ilmatorjunnan tulesta osuman saatuaan.


title: Serrapeptaasi

text: Serrapeptaasi on serratiabakteerin tuottama entsyymi.


title: Serrapeptaasi

text: Serrapeptaasin pitäisi vähentää tulehdusreaktioita, mahdollisesti kipua ja parantaa verenkiertoa. Tieteellistä näyttöä serrapeptaasin vaikutuksista on kuitenkin hyvin niukasti.


title: Jörgen Persson

text: Jörgen Persson (s. 22. huhtikuuta 1966 Halmstad) on ruotsalainen pöytätenniksen pelaaja. Persson oli maailmanrankingin ensimmäisellä sijalla toukokuusta 1991 maaliskuuhun 1992. Olympialaisissa hänen paras sijoituksensa on kaksinpelissä neljäs Sydneyssä 2000 ja Pekingissä 2008. Vuonna 1989 Ruotsin pöytätennismaajoukkueelle Persson mukaan lukien myönnettiin Svenska Dagbladetin kultamitali.


title: Stade de la Mosson

text: Stade de la Mosson on jalkapallostadion, joka sijaitsee Montpellier’ssa Ranskassa. Se toimii jalkapalloseura Montpellier Hérault SC:n kotikenttänä ja sen kapasiteetti on 32 900. Stadion on rakennettu vuonna 1972, jonka jälkeen sitä on kertaalleen kunnostettu vuonna 1997.


title: Stade de la Mosson

text: Stadionilla pelattiin yhteensä kuusi ottelua vuoden 1998 MM-kilpailuissa, joista viisi oli alkulohkon otteluita ja yksi neljännesvälieräottelu.


title: Wilhelmine Seebach

text: Wilhelmine Seebach (1832 Riika – 1911 Berliini) oli saksalainen näyttelijä.


title: Wilhelmine Seebach

text:
Wilhelmine Seebach syntyi taiteilijaperheeseen; hänen vanhempansa olivat näyttelijä Wilhelm Friedrich Seebach (1798–1863) ja Theona Blumauer. Wilhelmine Seebachilla oli kolme vuotta vanhempi sisar Marie, josta myös tuli näyttelijä. Äiti Theona Blumauer kuoli varhain, joten tyttäret olivat usein mukana isänsä teatterivierailuilla.
Wilhelmine Seebach teki ensiesiintymisensä Hampurissa, jonka jälkeen hän näytteli Mannheimissa, Coburgissa, Schwerinissä ja Meiningenissä. Useiden näyttelijäkiertueiden jälkeen hän sai kiinnityksen Königsbergiin.


title: Wilhelmine Seebach

text: Sisarensa kuoltua 1897 Wilhelmine Seebach otti johdettavakseen tämän Weimariin perustaman vähäosaisille näyttämötaiteilijoille tarkoitetun asuntolan ja kehitti sen yhteyteen koulun näiden jälkikasvulle.


title: Josef Kainz

text: Josef Gottfried Ignaz Kainz (2. tammikuuta 1858 Wieselburg, Unkari – 20. syyskuuta 1910 Wien) oli itävaltalainen näyttelijä. Häntä on luonnehdittu erääksi saksankielisen teatterin suurista nimistä.


title: Josef Kainz

text: Josef Kainz debytoi viisitoistavuotiaana Sulkowskitheaterissa Wienin Matzleinsdorfissa. Vuonna 1874 hän opiskeli näyttämötaiteita Caesarine Kupfer-Gomanskyn johdolla; tämän mielestä Kainzin murteellinen puhetyyli kaipasi korjausta. Vuonna 1875 Kainz näytteli lyhyen aikaa Kasselin kuninkaallisessa hoviteatterissa, mutta ei saanut kiinnitystä. Samana vuonna hän sai kutsun johtaja Dietziltä Marburg an der Drauhun, jossa hän pääsi näyttelemään ensirakastajan ja sankarin rooleja. Kesäkuussa 1876 Kainz liittyi Leipzigin Neues Stadttheateriin. Vaikka hän nautti menestystä leipzigilaisnäyttämöllä, hän ei kuitenkaan ollut tyytyväinen saamiinsa rooleihin ja lopulta hänelle tuli välirikko teatterinjohtaja Johann August Försterin kanssa.


title: Josef Kainz

text: 27. elokuuta 1877 Kainz liittyi Meininger Hoftheateriin. Kyseisen ensemblen kanssa hän näytteli suurilla lavoilla Berliinissä, Frankfurt am Mainissa, Wienissä ja Prahassa. Kolmen Meiningenin vuoden kuluttua Kainz halusi vaihtaa teatteria, sillä hän tunsi tarvetta kasvaa taiteilijana. Ernst von Possart kutsui hänet Hof- und Nationaltheater Müncheniin, missä hän näytteli Mortimeria Friedrich Schillerin draamassa "Maria Stuart" 4. syyskuuta 1880. Kainzin debyytti Münchenissä epäonnistui. Seuraava rooli, miespääosa William Shakespearen klassikossa "Romeo ja Julia" oli menestyksekkäämpi. 30. huhtikuuta 1881 Kainz antoi erillisnäytöksen kuningas Ludvig II:lle. Roolityönä oli Didier Victor Hugon draamassa "Marion de Lorme" ja kuningas oli suuresti vaikuttunut Kainzin tulkinnasta.


title: Josef Kainz

text: Vuodesta 1883 alkaen Kainz vaikutti Deutsches Theaterissa Berliinissä, ja kasvoi erääksi saksalaisen kielialueen kuuluisimmista näyttelijöistä. Hänen roolitehtäviään olivat muun muassa "Hamlet", "Richard II", "Don Carlos" ja Franz Moorin osa Schillerin draamassa "Die Räuber". Vuonna 1889 Kainz siirtyi ohjaaja Ludwig Barnayn mukana Berliner Theateriin, mutta pesti päättyi eripuraan.


title: Josef Kainz

text: Josef Kainz avioitui amerikansaksalaisen Sarah Hutzlerin kanssa ja teki 1891 menestyksekkään Yhdysvaltain-kiertueen; hän näytteli New Yorkin, Milwaukeen ja Chicagon saksalaisissa teattereissa. Muilla kiertueillaan hän matkasi muun muassa Venäjälle. Vuonna 1892 Kainz palasi Deutsches Theateriin Berliiniin. Vuosikymmenen mittaan hänellä oli 98 roolitehtävää, joita hän näytteli kaikkiaan kaksi tuhatta kertaa.


title: Josef Kainz

text: Vuonna 1899 Kainz sai kiinnityksen Wienin Burgtheateriin, missä ohjaaja Max Burckhardt kutsui häntä Mitterwurzerin manttelinperijäksi. Jouluaattona 1899 Kainz nimitettiin hovinäyttelijäksi, ja hän sai tulkittavakseen alati vaikeampia luonnetehtäviä. Tällä välin hän oli jäänyt leskeksi ja avioitunut uudelleen. Burgtheaterissa Kainz loi lukemattomia rooleja, kuten Shylockin osan Shakespearen "Venetsian kauppiaassa" ja nimiosan Molièren "Tartuffessa". Kiinnitys kesti kymmenen vuotta. Vuonna 1910 Kainz sairastui vakavasti.


title: Josef Kainz

text: Josef Kainz kuoli wieniläisessä Loewin parantolassa paksusuolen syöpään viisi päivää sen jälkeen, kun hänet oli nimitetty hoviteatterinohjaajaksi. Hänet on haudattu Döblingin hautausmaalle Wieniin.


title: Josef Kainz

text: Wienin kaupunki perusti Josef-Kainz -mitalin 1958 Kainzin syntymän satavuotispäivänä. Tunnustus jaettiin 1999 asti vuosittain näyttelijöille, ohjaajille ja lavastajille. Yhdessä Nestroy-Ring ja Raimund-Ring -palkintojen kanssa siitä muodostettiin vuonna 2000 uusi, niin ikään vuosittain jaettava Nestroy-Theaterpreis -palkinto, johon kuuluu useita kategorioita.


title: The Walking Dead (videopeli)

text: The Walking Dead (myös nimellä: The Walking Dead: The Game) on Telltale Gamesin kehittämä graafinen seikkailupeli, joka perustuu Robert Kirkmanin "The Walking Dead" -sarjakuvaan. Peliä julkaistiin jaksoittain iOS:lle, Mac OS X:lle, Microsoft Windowsille, PlayStation 3:lle ja Xbox 360:lle.


title: The Walking Dead (videopeli)

text: Peli koostuu viidestä osasta, joista ensimmäinen julkaistiin huhtikuussa ja viimeinen marraskuussa 2012. Peli sai myös lisäsisältöä, ladattavan lisäosan "400 Days".


title: The Walking Dead (videopeli)

text: Pelille ilmoitettiin kesäkuussa 2012 jatko-osa, "", joka julkaistiin joulukuussa 2013. Helmikuussa 2016 alkoi "", kolmen episodin pituinen sarja joka keskittyy Michonnen seikkailuihin. Pelin ilmoitettiin saavan kolmannen kauden vuoden 2014 Comic-Conissa, joka alkoi "" (aiemmin myös nimellä "The Walking Dead: Season Three") alkoi 20. joulukuuta 2016.


title: The Walking Dead (videopeli)

text:
Pelin neljäs ja viimeinen kausi ("", tai "The Walking Dead: Final Season") alkoi 14. elokuuta 2018.
"The Walking Dead" on kolmannesta persoonasta kuvattu graafinen seikkailupeli, jossa tehdään erilaisia toimintoja kohteita klikkaamalla. Pelaaja voi tutkia hahmoja ja esineitä, ja olla niiden kanssa vuorovaikutuksessa. Ongelmien ratkonnassa ja tehtävien suorittamisessa pelaajan pitää käyttää hyväkseen hallussaan olevia esineitä ja ympäristöä, mutta erilaisten toimintojen suorittamiseen on usein rajallinen määrä aikaa. Joissakin toimintakohtauksissa käytetään "quick time eventejä", jolloin pelaajan pitää painaa tai painella ruudulla esitettyjä painikkeita mahdollisimman nopeasti. Peli sisältää myös roolipelielementtejä, kuten moraaliset päätökset, joilla on seurauksia pelihahmon suhteille muihin pelin hahmoihin.


title: The Walking Dead (videopeli)

text: Kulkijat ovat valloittaneet maapallon, ja ihmiset yrittävät selviytyä keskenään eri konfliktien sattuessa. Peli seuraa yliopiston historianprofessoria Lee Everettiä, joka vangitaan senaattorin taposta. Matkalla vankilaan tämä pääsee vapaaksi ja kohtaa kulkijat, yrittäen hakeutua suojaan. Hän kerää kourallisen ihmisiä ympärilleen, yrityksenään suojella erityisesti nuorta tyttöä Clementinea.


title: The Walking Dead (videopeli)

text: Juoni saattaa vaihdella pelaajan tekemien päätösten mukaan.


title: The Walking Dead (videopeli)

text: Lee Everett pidätetään vaimonsa syrjähypyn murhasta, ja häntä viedään pelin alkaessa vankilaan. Poliisiauto kolaroituu kulkijaan, ja Lee pääsee irti kahleista. Hän löytää nuoren ja yksinäisen Clementinen, jota lupaa suojella. Kaksikko tapaa Shawnin, joka vie heidät isänsä maatilalle, jossa majoittuu myös Kennyn kolmihenkinen perhe. Kennyn poika Duck aiheuttaa epäsuorasti Shawnin kuoleman, ja Kennyä perheineen käsketään poistumaan. Lee ja Clementine lyöttäytyvät heidän mukaansa, ja joukko matkaa yhdessä Maconiin. He pääsevät kulkijoilta suojaan Leen perheen omistamaan apteekkiin viiden muun pakenijan kanssa. Heistä Larryllä on sydänvika, ja hän tarvitsee lääkkeitä lukitusta takahuoneesta. Selviytyjät löytävät avaimet, mutta lääkehuoneeseen päästyään varashälytin alkaa soida, mikä houkuttelee kulkijat apteekkiin. Kulkijoiden hyökätessä pelaaja valitsee, pelastaako ryhmästä Carleyn vai Dougin. Selviytyjät asettuvat lähistöllä sijaitsevalle motellille.


title: The Walking Dead (videopeli)

text: Kuukausia myöhemmin ryhmässä kärsitään nälänhätää. Lee tuo motellille kaksi muuta selviytyjää, Benin ja pelaajan valintojen mukaan joko Travisin tai Davidin, joka kuolee ja muuttuu kulkijaksi ilman että häntä on purtu. Ben kertoo muille, että kaikki kuolleet, joiden aivoja ei ole tuhottu tulevat muuttumaan.


title: The Walking Dead (videopeli)

text: Kaksi miestä, Andrew ja Danny saapuvat motellille ja yrittävät käydä vaihtokauppaa. Osa ryhmästä lähtee heidän maatilalleen ruoan toivossa. Maatila on sähköaidoitettu, ja Lee ja Mark kunnostavat aitaa, kunnes joukko rosvoja yllättää heidät. Mark loukkaantuu ja Brenda lupaa huolehtia tästä pyytäen samalla Leetä hankkitumaan eroon rosvoista.


title: The Walking Dead (videopeli)

text: Pian St. Johnit paljastuvat kannibaaleiksi, kun Lee löytää salasesta komerosta Markin, jonka jalka on amputoitu pääateriaksi. Suurin osa ryhmästä teljetään kylmäkaappiin. Larry saa sydänkohtauksen, ja Kenny on varma että tämä muuttuu pyytäen Leen apua hänen tappamiseen. Pelaaja valitsee, auttaako Kennyä tappamaan Larryn vai Lillyä Larryn ensiavustuksessa. Kenny tappaa Larryn joko yksin tai Leen avustamana. Selviytyjät löytävät tien ulos ja Lee pääsee nopeasti etulyöntiasemaan. Pelaaja päättää, tappaako hän veljekset vai ei. Tämän jälkeen joukko pakenee maatilalta, jonne kulkijat tulvivat. Matkalla motellille joukko kohtaa auton täynnä elintarvikkeita.


title: The Walking Dead (videopeli)

text: Viikkoa myöhemmin Lilly epäilee, että joku ryhmästä on petturi lääkkeiden kadotessa. Lee löytää motellin ulkopuolelta piilotetun lääkepussin, jonka löydettyään sekä rosvot että kulkijat hyökkäävät sisään. Ryhmä joutuu hylkäämään motellin, ja pakomatkalla Lilly muuttuu vainoharhaisemmaksi. Tämä ampuu joko Carleyn tai Dougin pelaajan valinnan mukaan, jonka jälkeen hänet hylätään tai otetaan mukaan. Kenny kertoo, että Duckia on purtu.


title: The Walking Dead (videopeli)

text: Matkan katkaisee keskelle tietä pysähtynyt juna. Kulkuri Chuck liittyy ryhmään. Mikäli pelaaja otti Lillyn mukaan, tämä varastaa ryhmän auton. Ryhmä ottaa junan käyttöönsä, mutta pian Lee pakottaa Kennyn pysähtymään Duckin voinnin huonontuessa. Kenny ja Katjaa päättävät jättää tälle hyvästit, mutta Katjaa ampuu itsensä surun keskellä. Lee saapuu paikalle ja päättää Duckin kohtalosta.


title: The Walking Dead (videopeli)

text: Junassa Lee opettaa Clementinelle selviytymistaitoja, ja Ben paljastaa Leelle vieneensä lääkkeet rosvoille. Ryhmä tapaa Christan ja Omidin, joka loukkaantuu ryhmän paetessa kulkijoilta. Joku ottaa yhteyttä Clementineen radiopuhelimella ja kertoo hänen vanhempiensa odottavan tätä rannikolla.


title: The Walking Dead (videopeli)

text: Selviytyjät saapuvat kulkijoiden valtaamaan Savannahiin. Lee ja Kenny lähtevät etsimään venettä tuloksetta, ja törmäävät Mollyyn. Molly esittelee selviytyjille Crawfordin, kaupungin jossa vain vahvimmat selviytyvät. Lee eksyy muista ja löytää väestönsuojan, jossa asuu kourallinen ihmisiä. Lee saa mukaansa ryhmän lääkärin Vernonin ja he suuntaavat muiden luo.


title: The Walking Dead (videopeli)

text: Ryhmä löytää ehjän veneen, joka tarvitsee toimiakseen polttoainetta ja akun. He alkavat suunnittelemaan matkaa Crawfordiin, jossa on kaikki mitä he tarvitsevat. Crawfordiin päästyään selviytyjät huomaavat kaupungin olevan täynnä kulkijoita. Ihmiset löytävät lopulta kaiken tarvitsemansa ja ovat valmiina lähtöön, kunnes kulkijat saartavat heidät. Ben kertoo Kennylle teoistaan, jolloin tämä raivostuu kunnes kulkijat tunkevat oven läpi.


title: The Walking Dead (videopeli)

text: Selviytyjät pakenevat, ja Ben joutuu hengenvaaraan. Pelaaja päättää pelastaako hänet vai ei. Selviytyjät pakenevat Crawfordista. Vernon toruu Leetä ja vihjaa tämän olevan huono isähahmo Clementinelle. Seuraavana aamuna Clementine ja Vernon katoavat. Leen etsiessä häntä tätä purraan ja Lee lähtee Vernonin väestönsuojaan joko yksin tai selviytyjien kanssa. Leehen ottaa yhteyttä salaperäinen mies, joka kertoo Clementinen olevan hänen kanssaan.


title: The Walking Dead (videopeli)

text: Lee jää suojaan loukkuun ja pyörtyy puremansa takia saaden päätettäväkseen, amputoiko kätensä estääkseen infektion leviämisen. Päätöksen tehtyään Lee matkaa katolle, ja saa houkuteltua laumaa pois. Lee pääsee takaisin taloon, ja tajuaa että Vernon on varastanut heidän veneensä. Kulkijat piirittävät talon.


title: The Walking Dead (videopeli)

text: Selviytyjät pääsevät ullakolle ja alkavat tapella Leen tilanteesta. Päästyään ulos he aikovat hypätä parvekkeen kautta katolle, mutta Ben, mikäli tämä pelastettiin viime episodissa, tippuu alas parvekkeen pettäessä. Lee ja Kenny menevät auttamaan Beniä mutta Kenny pakottaa kulkijoiden tullessa Leen menemään takaisin. Kenny ja Ben joutuvat kulkijoiden saartamaksi ja Kenny ampuu Benin.


title: The Walking Dead (videopeli)

text: Mikäli Beniä ei pelastanut viime episodissa Lee pudottaa vahingossa radiopuhelimensa katossa olevasta reiästä alas. Christa lähtee hakemaan sitä, muttei pääse ylös. Kenny pelastaa Christan joutuen kulkijoiden saartamaksi. Ihmiset jatkavat matkaansa hotellille, mutta Lee joutuu erilleen muista luvaten että tulee takaisin Clementinen kanssa. Lee lähtee kulkijoiden joukkoon saavuttaen hotellin.


title: The Walking Dead (videopeli)

text: Lee saapuu hotelliin ja tapaa Clementinen vieneen miehen. Mies kertoo, että muutama viikko sitten heidän varastamansa tavarat kuuluivat tälle, ja Lee aiheutti tämän perheen kuoleman. Hän haluaa myös suojella Clementineä eikä luota häntä Leen käsiin. Mies kuolee lopulta Leen tai Clementinen tappamana. Ulkona Clementine näkee vanhempansa muuttuneena kulkijoiksi, ja Lee pyörtyy. Clementine onnistuu viemään Leen sisätiloihin ja Lee kertoo että häntä on purtu ja tulee pian muuttumaan. Clementine joko ampuu tämän tai jättää hänet muuttumaan. Clementine pääsee pois kaupungista maaseudulle, ja huomaa kaksi hahmoa horisontissa. Peli päättyy tähän.


title: The Walking Dead (videopeli)

text: "400 Days"-lisäepisodi kertoo viidestä eri henkilöstä, joiden tarinat sijoittuvat 2-400 päivän ajan tapahtumiin. Pelin lopussa viisi henkilöä tapaavat Tavian, joka pyytää heitä liittymään seuraansa leiriin. Pelaajan valinnat vaikuttavat siihen, ketkä lähtevät mukaan. Pelin tarina ei suoranaisesti liity alkuperäiseen peliin, mutta siinä tehdyt valinnat vaikuttavat alkuperäisen pelin toiseen tuotantokauteen. Peli kuitenkin perustuu samaan universumiin, ja siinä tavataan muutama emopelin hahmo.


title: The Walking Dead (videopeli)

text: Tarinan alussa Vince ampuu tuntemattomaksi jääneen miehen muutama päivä ennen maailmanloppua. Hän lähtee pakoon kuullessaan poliisiauton sireenit, ohittaen samalla Everettien omistaman apteekin. Vince saa päätettäväkseen miten hävittää todistusaineistonsa, mutta päätöksestä huolimatta hänet saadaan kiinni.


title: The Walking Dead (videopeli)

text: Myöhemmin Vince matkaa muutaman muun vangin sekä kahden poliisin kanssa kohti vankilaa. Vince tutustuu Justiniin sekä Dannyyn, ja kaksi muuta vankia, Jerry ja Marcus, istuvat heistä hieman edempänä. Selviää, että Justin on syyllistynyt pyramidihuijaukseen ja Danny on raiskannut alaikäisen tytön. Vincen keskustellessa heidän kanssaan, Marcus alkaa yhtäkkiä kuristaa Jerryä, tappaen tämän. Toinen vartijoista, Clyde, ampuu Marcuksen saaden Vincen ja muut syyllistämään tätä.


title: The Walking Dead (videopeli)

text: Clyde alkaa panikoida uhaten ampua muutkin vangit heidän ärsyttäessä tätä. Jerry muuttuu zombiksi, ja puree tätä. Clyde kuolee ja toinen poliiseista pakenee, jättäen kolmikon yksin. Kahlitut vangit keksivät napata Clyden aseen, jolla Vince ampuu Jerryn. Kolmikko tajuaa, että jonkun heistä on kuoltava, jotta muut pääsevät vapaaksi. Vince ampuu joko Justinin tai Dannyn jalan irti, jotta ketju heidän jaloissaan irtoaa. Kaksi selviytyjää pakenevat jättäen kolmannen taakseen.


title: The Walking Dead (videopeli)

text: Wyattia ja tämän ystävää Eddietä jahdataan autolla takaa. Ystävykset ovat hetki sitten tappaneet jahtaajan kumppanin, joka yritti ryöstää kaksikon. Wyatt ampuu autoa kohti, saaden sen ulos tieltä. Kumpikaan ei ole kuitenkaan varma, onko auto vielä heidän perässään.


title: The Walking Dead (videopeli)

text: Keskustellessaan tapahtuneesta Eddie ajaa vahingossa jonkin yli. Kumpikaan ei ole varma, oliko yliajettu mahdollisesti ihminen. Eddie kertoo Wyattille, ettei lähde mihinkään jos hän ajoi ihmisen yli. Wyatt ja Eddie pelaavat erän kivi-sakset-paperia, ja pelaajan voitosta riippuen toinen lähtee tarkistamaan ulos tilannetta.


title: The Walking Dead (videopeli)

text: Jos Wyatt jäi autoon odottamaan, heitä aikasemmin jahdannut henkilö hyökkää tämän kimppuun. Wyatt lähtee häntä pakoon autolla ja jättää Eddien metsään. Jos Eddie jäi autoon, jahtaaja hyökkää tämän kimppuun, ja Eddie lähtee autolla pakoon jättäen Wyattin yksin metsään.


title: The Walking Dead (videopeli)

text: Russell matkaa yksin tien päällä. Mies nimeltä Nate (Wyattin varjostaja) saavuttaa Russellin. Russell voi pelaajan päätöksestä hypätä piiloon huomaten samalla Dougin tai Carleyn ruumiin, riippuen siitä kumman pelaaja pelasti emopelissä. Russell nousee päätöksestä huolimatta epätasapainoisen Naten kyytiin.


title: The Walking Dead (videopeli)

text: Russell ja Nate saapuvat huoltoasemalle, ja heitä aletaan ampua sen ikkunasta. Yhteistyön avulla molemmat pääsevät sisälle, ja saavat ampujat nalkkiin. Sisällä vanha pariskunta kertoo ampumisen olleen itsepuolustusta. Ampujan vaimo on haavoittunut. Nate kysyy Russellilta, pitäisikö heidän tappaa molemmat ja ottaa heidän tavaransa. Russell voi joko lähteä tai pysyä hiljaa, mutta Nate ampuu avioparin.


title: The Walking Dead (videopeli)

text: Bonnie keskustelee Lelandin kanssa. Lelandin vaimo Dee ilmaantuu paikalle, ollen mustasukkainen. Deellä on myös mukanaan reppu, jota Bonnie ja Leland kummastelevat. Kolmikko saa peräänsä muita ihmisiä, joita he pakenevat. Bonnieta ammutaan käsivarteen ja tämä tippuu kielekkeeltä alas maissipellolle. Pian tämä löytää maissipellon keskellä olevan traktorin taakse piiloon. Bonnie ottaa maasta metallitangon aseeksi, ja tappaa sillä vahingossa Deen. Leland saapuu paikalle ja kaksikko pakenee mukanaan Deen reppu.


title: The Walking Dead (videopeli)

text: Shel siskoineen selviytyy pienellä huoltoasemalla muutaman muun kanssa. Pian huoltoasemalle saapuu varas. Ryhmästä Boyd sekä Stephanie ovat sitä mieltä että mies pitäisi päästää vapaaksi. Roman, Joyce ja Clive haluavat että tämä tapetaan. Shelin ääni ratkaisee, mitä miehelle tehdään. Mikäli tämä tapetaan, ryhmän kaikki jäsenet säilyvät hengissä. Jos tämän päästää vapaaksi, Boyd kuolee Roberton ryhmän ampumisista. Myöhemmin Roman käskee Shelin ulos, jolloin selviää, että myös Stephanie yritti varastaa ryhmän tarvikkeita ja paeta. Roman haluaa, että Shel tappaa tämän. Pelaaja voi päättää, lähteekö Shel pakoon Beccan kanssa asuntovaunulla vai ampuuko Stephanien. Peli päättyy valintaan.


title: The Walking Dead (videopeli)

text: Tavia, erään kommuunin värvääjä, kertoo radiopuhelimessa toiselle selviytyjälle, että on löytänyt lisää ihmisiä. Tavia lähestyy pientä leiriä, jossa Vince, Wyatt, Russell, Bonnie, Shel ja Becca asustavat. Vince pysäyttää Tavian, ja Tavia selittää asiansa. Hän pyytää ihmisiä liittymään hänen matkaansa, ja tarinoiden aikana tehdyt päätökset vaikuttavat siihen, kuka hänen matkaansa lähtee. Mikäli Vince pelasti Justinin Dannyn sijaan, tämä lähtee mukaan. Wyattin saa mukaan, jos hänelle kerrotaan, että hänen tuntemiaan ihmisiä saattaa löytyä kommuunista. Russell lähtee mukaan, jos hän jätti Naten oman onnensa nojaan. Bonnie lähtee Tavian mukaan riippumatta valinnoista. Shel ja Becca lähtevät mukaan, mikäli he säästivät Roberton teloitukselta. Tarina päättyy tähän.


title: The Walking Dead (videopeli)

text: Lee tapaa pelin aikana monia henkilöitä joista tärkeimpiä ovat 9-vuotias Clementine, verkkokalastaja Kenny, hänen vaimonsa Katjaa ja heidän poikansa Duck, Lilly ja hänen isänsä Larry, uutisankkuri Carley, IT-teknikko Doug, lukioikäinen Ben, koditon Chuck, nuoripari Omid ja Christa, syövästä parantunut lääkäri Vernon sekä Leen vainoaja Muukalainen (engl. "The Stranger"). Ensimmäisellä kaudella kerrotaan sarjakuvasta tuttujen Glennin, Hershelin ja tämän pojan Shawnin tarinat ennen sarjakuvan ensimmäistä osaa.


title: The Walking Dead (videopeli)

text: 400 Days -lisäosa seuraa useita henkilöitä ja heidän tarinoitaan. Päähenkilöitä ovat Vince, taposta tuomittu rikollinen, Wyatt, ystävänsä kanssa matkaava mies, Bonnie, entinen narkomaani, Russell, yksin matkaava nuorukainen, Shel, pikkusiskonsa kanssa selviytyvä nuori nainen, sekä Tavia, myöhemmin William Carverin kommuunin värvääjäksi paljastunut tummaihoinen nainen. Muita tärkeitä sivuhahmoja ovat Justin, pelkurimainen pyramidihuijari, Danny, raiskauksesta tuomittu vanki, Eddie, Wyattin ystävä, Leland ja Dee, vanha pariskunta, Nate, Russellin kyytiin ottanut mies, Becca, Shelin pikkusisko, ja Roman, Shelin ryhmän johtaja. Ensimmäiseltä kaudelta Vernonin ryhmään kuuluneet selviytyjät Joyce, Clive ja Boyd tekevät paluun Vernonia lukuun ottamatta.


title: The Walking Dead (videopeli)

text: "The Walking Deadin" tarina jatkuu ladattavassa lisäosassa "The Walking Dead: 400 Days". Lisäosa ilmestyi heinäkuussa 2013. "400 Days" sijoittuu Georgian osavaltioon Yhdysvalloissa ja se esittelee viisi uutta hahmoa ja heidän tarinansa 400 päivän ajalta. Lisäosa ottaa huomioon pelaajan valinnat alkuperäisessä pelissä ja siinä tehdyt valinnat vaikuttavat pelin toisella kaudella.


title: The Walking Dead (videopeli)

text: Pelin jaksot ovat saaneet myönteisen vastaanoton. Pelin ensimmäisen kauden viidestä jaksosta koostettu pelikokoelma on saanut erittäin positiivisen vastaanoton. IGN:n arvostelussa Greg Miller sanoi, että vain harva peli on saanut pelaajan välittämään pelimaailman ihmissuhteista ja pelihahmon tekemistä valinnoista samalla tavalla.


title: The Walking Dead (videopeli)

text: Peli on voittanut Spike Video Game Awardsin vuoden peli ("Game of the Year") palkinnon.


title: Kyynelmänty

text: Kyynelmänty ("Pinus wallichiana") on mäntyjen ("Pinus") sukuun ja mäntykasvien heimoon kuuluva havupuulaji. Se on suurehko eteläisen Aasian vuoristoalueiden lauhkean vyöhykkeen sademetsien puu. Se on luontaisella levinneisyysalueellaan taloudellisesti tärkeä puulaji.


title: Kyynelmänty

text: Kyynelmänty on suuri, enimmillään 70 metriä korkeaksi kasvava ainavihanta puu. Rungon rinnankorkeusläpimitta voi olla yli metrin vanhoilla puilla. Vanhimmat tunnetut yksilöt ovat yli 400 vuotta vanhoja. Puun latvus on yleensä kartiomainen. Kaarna on harmahtavan ruskea ja hilseilevä. Versot ovat aluksi vihreitä ja muuttuvat punaruskeiksi kasvukauden aikana.


title: Kyynelmänty

text: Lehdet ovat neulasmaiset ja kasvavat versoissa viisittäin. Ne ovat yleensä 11–18 senttimetriä pitkiä, taipuisia ja usein riippuvia. Neulaset ovat poikkileikkaukseltaan kolmikulmaisia. Niiden ranganpuoleisella sivulla on useita vaaleita ilmarakojuovia.


title: Kyynelmänty

text: Kävyt ovat 10–30 senttimetriä pitkiä ja voivat olla käyriä tai suoria. Ne ovat aluksi pystyjä, mutta kääntyvät alaspäin kypsyessään. Kävyt ovat usein myös hyvin pihkaisia. Käpysuomut ovat muodoltaan kiilamaisia. Käpyjen kypsyminen kestää hedelmöityksestä keväällä seuraavan vuoden syksyyn.


title: Kyynelmänty

text: Kyynelmäntyä esiintyy kotoperäisenä Afganistanissa, Bhutanissa, Myanmarissa, Nepalissa, Pakistanissa, Kiinan Tiibetissä sekä Intian Kashmirissa ja Sikkimissä. Laji kasvaa lähinnä Himalajan vuoriston ja sen lähialueiden lauhkeissa havupuuvaltaisissa sademetsissä 1600–3300 metrin korkeudella. Samoilla alueilla kasvaa usein himalajansetrejä, himalajankuusia, pindrowpihtoja, turkinkatajia sekä himalajankoivuja.


title: Kyynelmänty

text: Kyynelmännyn puuta käytetään varsinkin sen luontaisella elinalueella rakentamisessa ja huonekalujen valmistuksessa. Siitä valmistetaan myös tärpättiä. Lajia käytetään lisäksi jonkin verran koristepuuna lauhkean vyöhykkeen lämpimissä osissa.


title: Gibraltarin katedraali

text: Gibraltarin katedraali () on Gibraltarin roomalaiskatolisen hiippakunnan pääkirkko. Se on vanhempi kaupungin kahdesta katedraalista, siellä on enemmän kävijöitä kuin anglikaanisessa Pyhän Kolminaisuuden katedraalissa, ja puhuessaan yleisesti "katedraalista" kaupunkilaiset viittaavat juuri tähän kirkkoon.


title: Gibraltarin katedraali

text: Katedraali sijaitsee entisen moskeijan paikalla. Vuonna 1462 kun kristityt valtasivat alueen, sitä alettiin käyttää kirkkona. Katolinen kuningaspari Ferdinand ja Isabella Katolilainen määräsi kirkon islamilaiset koristelut poistettaviksi ja lahjoitti kellot yli 30 m korkeaa tornia varten. Kellotorni ja kuningasparin vaakuna ovat edelleen jäljellä.


title: Gibraltarin katedraali

text:
Kirkon piha oli aikanaan neljä kertaa nykyisen kokoinen, ja siihen kuului appelsiinipuutarha ja munkkien asuintiloja.
1700-luvun lopulla, kun espanjalaiset ja ranskalaiset piirittivät Gibraltaria, kirkko vaurioitui tykkitulessa pahasti. Vuonna 1790 kuvernööri tarjosi rahoitusta kirkon korjaamiseen, mutta halusi vastineeksi osan sen tontista. Tontista lohkaistun osan yli vedettiin nykyinen Gibraltarin pääkatu.


title: Gibraltarin katedraali

text: Kirkon piha-alueella on nykyisin pieni Lourdesin pyhän neitsyt Marian kappeli. Sen rakennutti 1800-luvulla piispa Canilla, jonka veli oli parantunut pyhiinvaellusmatkalla Lourdesissa.


title: Gibraltarin katedraali

text: Kirkon alttari on komea ja muistuttaa tyyliltään Rooman Pietarinkirkkoa. Sen marmorit oli suunniteltu vietäväksi Etelä-Amerikkaan, mutta niitä kuljettanut laiva upposi Gibraltarin lähelle. Arengon perhe osti hylyn oikeudet ja tuotatti marmorit ensin perheensä kappeliin, mistä ne myöhemmin siirrettiin pääalttarille.


title: Gibraltarin katedraali

text: Kappeli on pyhitetty Neitsyt Marialle, ja siellä on hänen patsaansa. Toisinto patsaasta on Gibraltarin eteläkärjessä, missä sille on omistettu erillinen pieni pyhättö, Shrine of Our Lady of Europe.


title: Sidney Sam

text: Sidney Sam (s. 31. tammikuuta 1988 Kiel, Schleswig-Holsteinin osavaltio, Länsi-Saksa) on saksalainen jalkapalloilija, joka edustaa Saksan Bundesliigassa pelaavaa Bayer Leverkusenia. Pelipaikaltaan Sam on keskikenttäpelaaja. Sam on edustanut Saksan maajoukkuetta junioritasolla. Samin isä on nigerialainen, joten hänellä on mahdollisuus edustaa myös Nigerian jalkapallomaajoukkuetta.


title: Ronald Noble

text: Ronald Kenneth Noble (s. 1956 Fort Dixin sotilastukikohta, New Jersey, Yhdysvallat) tuli tunnetuksi kansainvälisen poliisijärjestön Interpolin pääsihteerinä vuosina 2000–2014. Hän on ensimmäinen virkaan valittu yhdysvaltalainen. Noble on suorittanut yliopistotutkinnot sekä talous- että oikeustieteessä.


title: Ronald Noble

text: Ennen pääsihteeriksi valintaansa Noble työskenteli vuosina 1993–1996 apulaispääsihteerinä Yhdysvaltain valtiovarainministeriön lainvalvontaosaston palveluksessa. Hän oli vastuussa muun muassa Yhdysvaltain salaisen palvelun ja ATF:n toiminnasta.


title: Ronald Noble

text: Interpolin pääsihteeriksi hänet valittiin ensimmäisen kerran vuonna 2005. Sen jälkeen hänet on valittu tehtävään vielä kahdelle viisivuotiskaudelle.


title: 5 (J. J. Calen albumi)

text: 5 on J. J. Calen viides studioalbumi, joka julkaistiin elokuussa 1979. Sen on tuottanut Audie Ashworth ja J. J. Cale. Useimmat kappaleet olivat äänitettiin ja miksattiin Nashvillessa Tennesseessä.


title: 5 (J. J. Calen albumi)

text: Kaikki kappaleet säveltänyt J. J. Cale ellei toisin mainita.


title: Elannon kortteli

text: Elannon kortteliksi kutsutaan Helsingin Sörnäisissä sijaitsevaa korttelia, jonka alueella on 1900-luvulta alkaen sijainnut entisen Osuusliike Elannon tuotanto-, varasto- ja hallintorakennuksia. Korttelia rajaavat kadut ovat Hämeentie, Kaikukatu, Lintulahdenkatu ja kaareva Lintulahdenkuja.


title: Elannon kortteli

text: Korttelin vanhin rakennus on vuonna 1874 Helsingfors Tändsticksfabriks Ab:n rakennuttama vanha tulitikkutehdas, joka toimi alkuperäisessä käyttötarkoituksessaan vuoteen 1882 asti, kunnes yritys meni vararikkoon. Vuonna 1889 rakennusmestari K. G. Järvinen muutti rakennuksen työväen asuntokasarmiksi ja laati samalla suunnitelmat koillispäätyyn sijoittuneesta pajasta. Seuraavalla vuosikymmenellä vuonna 1896 K. F. Andersson sijoitti rakennukseen leipomon, minkä jälkeen rakennus vaihtoi käyttäjäänsä useasti vuosisadan vaihteessa ollen muun muassa Leonard Lindelöfin konetehtaan ja Helsingin Uuden rautasänkytehtaan käytössä.


title: Elannon kortteli

text: Vuonna 1906 hankki Elanto tontin omistukseensa ja jo seuraavana vuonna syntyi kortteliin Elannon ensimmäinen leipätehdas. Vanhaan tulitikkutehtaaseen sijoitettiin vuonna 1917 silloinen keskusvarasto, makkaratehdas, korjauspaja, puusepän verstas sekä maalaamo. Korttelia alettiin kokonaisuutena suunnitella vuonna 1919, kun Elannon arkkitehti Väinö Vähäkallio palkattiin suunnittelemaan korttelille kokonaissuunnitelma. Tämän jälkeen syntyivät Vähäkallion suunnittelemat keskusvarasto vuonna 1921, suurleipomo vuonna 1924 (laajentanut Jouko Ylihannus ja Paavo Lehtinen vuonna 1955) ja neljä vuotta myöhemmin Hämeentien ja Kaikukadun kulmassa oleva maamerkkimäinen Elannon pääkonttori 1928. Lintulahdenkujan puoleiset vihannesvarastot ja viljasiilot syntyivät 1930- ja 1940-luvuilla. Korttelin arkkitehtuuri on vielä nykypäivänäkin pitkälti yhtenevää 1920- luvun pohjoismaista klassismia ja monelta osin Museoviraston suojelemaa. Siitä onkin puhuttu ”punatiilisenä osuusliikearkkitehtuurina”.


title: Elannon kortteli

text: Korttelin alueella on tiettävästi toiminut myös saippuatehdas.


title: Elannon kortteli

text: Hämeentie 11–13


title: Elannon kortteli

text: Kaikukatu 3–4 (sisäpiha):Lintulahdenkatu 3–5


title: Elannon kortteli

text: Lintulahdenkuja 4–6


title: Elannon kortteli

text: Elokuussa 2006 järjestettiin Elannon korttelissa musiikkitapahtuma Flow Festival ja vuonna 2012 ensimmäisen kerran alakulttuurifestivaali Kuudes Aisti.


title: Juhani Myllyoja

text: Juhani Myllyoja (s. 13. lokakuuta 1949 Kemi) on suomalainen entinen jalkapalloilija, jääpalloilija ja jalkapallovalmentaja.


title: Juhani Myllyoja

text: Jalkapallossa Myllyoja edusti pelaajana muun muassa Kemin Palloseuraa, jonka riveissä hän pelasi I- ja II-divisioonaa 1970- ja 1980-luvuilla. SM-sarjassa ja Veikkausliigassa Myllykoski valmensi Kemin Palloseuran lisäksi Oulun Työväen Palloilijoita. Vuonna 1985 hän saavutti KePS:n valmentajana SM-pronssia. Seuraavalla kaudella hänet erotettiin päävalmentajan paikalta kesäkuun alussa kahdeksan ottelun jälkeen.


title: Juhani Myllyoja

text: Jääpalloa Myllyoja pelasi Veitsiluodon Vastuksessa, jossa hän voitti Suomen mestaruuden vuonna 1969.


title: Juhani Myllyoja

text: Nuorten maajoukkueissa Myllyoja on esiintynyt molemmissa lajeissa.


title: Juhani Myllyoja

text: Lopetettuaan valmennustehtävät 1990-luvun alussa Myllyoja toimi muutaman vuoden Veikkaaja-lehden kolumnistina. Sen lisäksi hän on kirjoittanut kolumneja myös Urheilulehteen.


title: Elle Macpherson

text: Elle Macpherson (syntyjään Eleanor Nancy Gow, s. 29. maaliskuuta 1964, Sydney, Australia) on australialainen malli, näyttelijä ja liikenainen. Valokuvamallina häntä kutsuttiin lempinimellä "The Body".


title: Elle Macpherson

text: Macpherson tapasi Gilles Bensimonin vuonna 1984. He menivät naimisiin toukokuussa 1986 ja erosivat vuonna 1989. Macphersonilla on kaksi poikaa, Arpad Flynn Alexander Busson (s. 14. helmikuuta 1998) ja Aurelius Cy Andre Busson (s. 4. helmikuuta 2003).


title: Elle Macpherson

text: Macpherson puhuu sujuvasti ranskaa, espanjaa ja italiaa.


title: Elannon pääkonttori

text: Elannon pääkonttori on vuonna 1928 valmistunut arkkitehti Väinö Vähäkallion suunnittelema toimistorakennus Helsingin Sörnäisissä. Rakennus sijaitsee Elannon korttelissa osoitteessa Hämeentie 11 A ja se toimi Osuusliike Elannon pääkonttorina vuosina 1928–1995. Pääkonttori myytiin vuonna 2005 amerikkalaisille yrityksille J. P. Morgan Real Estate ja Genesta Property:lle arvioilta noin 16 miljoonalla eurolla ja nykyään sen päävuokralaisena toimii Helsingin kaupunki. Suurimmassa osassa tiloista toimii Helsingin opetusvirasto.


title: Elannon pääkonttori

text: Rakennuksen tiloihin rakennettiin alun perin niin hallinto-, toimi- kuin asuinkerroksiakin. Tiloja ovat muun muassa säästökassasali ja juhlasali, jonka tiloissa toimi Elannon Näyttämö -niminen harrastajateatteri lähes 80 vuoden ajan. Rakennuksen viidennessä kerroksessa tiedetään sijainneen Elannon luojan ja toimitusjohtaja Väinö Tannerin virka-asunto ja kuudennessa kahvila. Tilat ovat laajuudeltaan noin 11 000 neliömetriä. Nykyään osa tiloista suojeltu rakennustaiteellisesti arvokkaina. Rakennuksessa on myös paternosterhissi.


title: Elannon pääkonttori

text: Rakennus on tyyliltään 1920-luvun klassisismia ja yksi osa Elannon korttelin "punatiilistä osuusliikearkkitehtuuria". Julkisivun koristemuuraus on niukkaa. Rakennuksen vertikaalisuutta koristaa voimakas ja sen maamerkinomainen kahdeksankerroksinen kulmatorni, jonka ylimmässä kerroksen kohdalla on kello. Kaikukadun kautta sisäpihalle kuljettavan sisäänajoportin graniittipylväissä ja julkisivun erkkereissä voidaan nähdä vaikutteita ruotsalaisen Ragnar Östbergin Tukholman kaupungintalosta.


title: Elannon pääkonttori

text: Rakennuksen edessä, Kaikukadun vastakkaisella puolella paljastettiin 1985 Elannon pääjohtajana toimineen Väinö Tannerin muistomerkki, kuvanveistäjä Kari Juvan suunnittelema "Tannerin portti". Viereinen Väinö Tannerin kenttä (ent. Haapaniemen kenttä) on myös nimetty hänen mukaansa.


title: Hasan Cetinkaya

text: Hasan Cetinkaya (s. 27. tammikuuta 1977 Göteborg, Ruotsi) on ruotsalainen pelaaja-agentti ja entinen jalkapalloilija.


title: Hasan Cetinkaya

text: Kurditaustainen Cetinkaya pelasi urallaan Ruotsin sarjojen lisäksi yhden kauden Veikkausliigassa FC Jazzin joukkueessa. Keskikentällä pelannut Cetinkaya oli vuonna 1999 kuudella maalillaan Jazzin paras maalintekijä yhdessä Marco Pogiolin kanssa.


title: Hasan Cetinkaya

text: Ruotsin pääsarjassa Allsvenskanissa hän pelasi yhdeksän kauden aikana IFK Norrköpingin, Landskronan, Assyriskan ja Trelleborgin joukkueissa yhteensä 131 ottelua ja teki niissä kahdeksan maalia. Cetinkaya on edustanut myös Ruotsin alle 21-vuotiaiden maajoukkuetta.


title: Hasan Cetinkaya

text: Vuodesta 2008 lähtien Cetinkaya on toiminut kansainvälisenä pelaaja-agenttina. Hän asuu Espanjassa, mutta hänellä on toimistot myös Ruotsissa ja Turkin Antalyassa. Cetinkaya toimii agenttina ruotsalaisten pelaajien lisäksi myös useille italialaisille, espanjalaisille ja turkkilaisille jalkapalloilijoille. Ruotsalaisista huippupelaajista Cetinkayan edustamia ovat muun muassa Rasmus Bengtsson (FC Twente), Jimmy Dixon (Manisaspor), Jones Kusi-Asare, Mervan Celik (Pescara), Marcus Olsson (Blackburn) ja Linus Hallenius (Padova).


title: Andienhiirihaukka

text: Andienhiirihaukka ("Buteo albigula") on hiirihaukkojen sukuun kuuluva lintulaji. Sitä tavataan Etelä-Amerikan länsirannikolla Argentiinassa, Boliviassa, Chilessä, Ecuadorissa, Kolumbiassa, Perussa ja Venezuelassa. Sen määräksi on arvioitu 1 000–10 000 yksilöä, mikä vastaa 670–6 700 aikuista yksilöä.


title: Andienhiirihaukka

text: Lajin elinpiiriä ovat lähinnä subtrooppiset ja trooppiset kosteat vuoristometsät, mutta myös kuivat ja ylävät pensastot 1 700–3 500 metrin korkeudessa.


title: Andienhiirihaukka

text: Andienhiirihaukka on jokseenkin pieni hiirihaukka, 42–45 cm pitkä. Se elää Etelä-Amerikan Andeilla. Se on läheistä sukua laajemmalle levinneelle luhtahiirihaukalle, ja aiemmin niiden katsottiinkin kuuluvan samaan lajiin. Andienhiirihaukka eroaa siitä siten, että sillä on pitempi pyrstö eikä siitä ole tummaa muotoa. Myös sen höyhenyksessä on eroja, kuten ruskeita juovia rinnassa ja vatsassa ja lähes musta pyrstö, jossa on hädin tuskin näkyviä tummempia raitoja.


title: Pelaaja-agentti

text: Pelaaja-agentti on henkilö, joka neuvottelee tai hankkii palkkiota vastaan joukkuepelien urheilijalle pelaajasopimuksen urheiluseuran kanssa.


title: Pelaaja-agentti

text: Pelaaja-agenttien toiminta on tarkkaan valvottua. Agenttina on yleensä oikeutettu toimimaan ainoastaan rekisteröity agentti, jolla on lajiliiton myöntämä lisenssi toiminnalleen. Pelaajalle agentin käyttäminen ei ole pakollista, vaan hän voi neuvotella sopimuksen myös itse, tai käyttää neuvottelijana jotakin perheenjäsentään.


title: Pelaaja-agentti

text: Pelaaja-agentit eroavat yksilöurheilijoiden käyttämistä managereista muun muassa siinä, että he edustavat asiakkaitaan ainoastaan pelaajasopimusten tekemisessä. He eivät managerien tavoin hoida esimerkiksi mainossopimuksia.


title: Pelaaja-agentti

text: Kansainvälinen jalkapalloliitto FIFA luopui agenttien lisenssijärjestelmästään vuonna 2001. Nykyään agenttien lisensseistä ja rekisteröinnistä vastaa kunkin FIFA:n jäsenmaan oma jalkapalloliitto. Lisensioituja pelaaja-agentteja kansainvälisen jalkapalloliiton jäsenmaissa on yhteensä noin 6 700. Eniten agentteja on Italiassa, jossa heitä on yli 900. Englannissa, Espanjassa ja Saksassa on kussakin noin 500 pelaaja-agenttia.


title: Pelaaja-agentti

text: Suomen Palloliitto on myöntänyt lisenssin kahdeksalle pelaaja-agentille. Agentteina toimivat muun muassa entiset pääsarjapelaajat Tapio Raatikainen ja Tuomas Talvitie.


title: Pelaaja-agentti

text: Suomen jääkiekkoilussa agenttien rekisteröintiä ja valvontaa hoitaa erityinen "agenttitoiminnan arviointilautakunta", jossa ovat edustettuna Suomen Jääkiekkoilijat ry, Suomen Jääkiekkoliitto, Jääkiekon SM-liiga ja rekisteröidyt pelaaja-agentit.


title: Pelaaja-agentti

text: Rekisteröityjä jääkiekon pelaaja-agentteja on Suomessa 34, osa heistä on ulkomaalaisia. Rekisteröityjä agentteja ovat muun muassa Niko Halttunen, Pekka Laksola, Markus Lehto, Petteri Lehto, Sami Mettovaara, Mika Rautakallio, Allan Roy ja Jukka Tiilikainen.


title: Rakkauselokuva (elokuva)

text: Rakkauselokuva on Anssi Mänttärin ohjaama elokuva vuodelta 1984. Elokuva kertoo lapsettomuudesta kärsivästä arvioparista, joka miettii tulevaisuuttaan.


title: Rakkauselokuva (elokuva)

text: Aikalaisarvioissa elokuva sinänsä sai myönteisiä kommentteja, mutta näyttelijäntyöstä näkemykset käyvät ristiin. Lentoemäntä Raijaa esittävän Liisa Halosen suorituksesta puuttuu yhden arvion mukaan ammattitaito, toisessa taas kiitetään sen yltävän aseista riisuvaan suoritukseen. Riitta Havukaisen näyttelijäntyö puolestaan ei saa moitteita sen enempää aikalaisarvioissa kuin myöhemminkään, mutta itse roolin sanotaan karkaavan käsistä, ja vika on "ohjaajan peruskatsomuksessa. Sosiaalivirkailija edustaa järjestäytynyttä yhteiskuntaa ja sitä kohtaan Mänttäriltä ei ole löytynyt ymmärtämystä".


title: Rikosmuseo kertoo

text: Rikosmuseo kertoo ("Das Kriminalmuseum") oli saksalainen rikossarja, jota tuotettiin vuosina 1963–1970 yhteensä 41 jaksoa, joiden pituus vaihteli tunnista 75 minuuttiin. Sarjassa esiintyi useita eri tutkijoita, joista tunnetumpana näyttelijä Erik Ode, joka aloitti myöhemmin Herbert Kellerin roolin sarjassa "Komissaari" vuonna 1968. Sarjan tapahtuvat sijoittuvat Müncheniin. Koko sarja on julkaistu Saksassa kolmena DVD-pakettina. Sarjan on tuottanut myöhemmin muun muassa "Komissaarissa", "Derrickissä", "Vanhassa ketussa" ja "Siskassa" mainetta niittänyt Helmut Ringelmann.


title: Harry Röneholm

text: Harry Hjalmar Johannes Röneholm (6. tammikuuta 1892 Helsinki – 10. tammikuuta 1951) oli suomalainen kuvataiteilija ja sisustussuunnittelija.


title: Harry Röneholm

text: Röneholm opiskeli Taideteollisessa keskuskoulussa 1908–1910. Hän toimi pila- ja mainospiirtäjänä sekä sisustusarkkitehtinä. Röneholm oli Piirtämö "3":n osakkaana 1914–1916 ja hän oli vuosina 1930–1951 Suomen Messujen toimitusjohtaja ja järjesti monissa kansainvälisissä näyttelyissä Suomen osaston. Hän toimi esimerkiksi Barcelonan maailmannäyttelyn 1929 Suomen osaston teknillisenä ja taiteellisena johtajana. Röneholm oli suunnittelemassa Amos Andersoninn kodin kappelin alkuperäistä sisustusta, joka myöhemmin on kuitenkin muuttanut luonnettaan.


title: Unkarinsyreeni

text: Unkarinsyreeni ("Syringa josikaea") on syreenien ("Syringa") suvun laji, joka on kotoisin Unkarista. Se kasvaa kahdesta neljään metriä korkeaksi pensaaksi tai pieneksi puuksi.


title: Unkarinsyreeni

text:
Unkarinsyreeni on kausivihanta noin 2-4 korkea pysty- ja jäykkähaarainen puu tai pensas. Se eroaa pihasyreenistä niin, että lehdet ovat suippotyvisiä ja -kärkisiä. Pihasyreenin lehdet ovat tyvestään herttamaisia.
Lehtien lavat ovat ehyitä, 6–12 cm, muodoltaan soikeasta soikeanpuikeaan, tyvi suippo–leveänsuippo, alta sinertävänvalkoinen, harvakarvainen.